**ТҮРКІСТАН ОБЛЫСЫ БОЙЫНША ТЕКСЕРУ КОМИССИЯСЫ**

**«Түркістан облысы дене шынықтыру және спорт басқармасымен бағыныстағы мекемелердің бюджет қаражатын тиімді пайдаланылуына мемлекеттік аудит жүргізу» аудиторлық іс-шарасы**

**нәтижелері бойынша**

**АУДИТОРлық қорытынды**

**Түркістан қаласы**

**2025 жыл**

**МАЗМҰНЫ**

**I. Кіріспе бөлік**

1.1. Аудиторлық іс-шараның атауы

1.2. Мемлекеттік аудиттің мақсаты

1.3. Мемлекеттік аудиттің объектілері

1.4. Мемлекеттік аудитпен қамтылған кезең

**II. Негізгі (талдамалық) бөлік**

2.1. Аудиттелетін саланың жай-күйін қысқаша талдау

2.2. Мемлекеттік аудиттің негізгі нәтижелері

2.3. Мемлекеттік аудит объектілері қызметінің әлеуметтік-экономикалық дамуға әсерін бағалау (өңірлік және (немесе) елдік бөліністе)

**IІІ. Қорытынды бөлік**

3.1. Мемлекеттік аудит барысында қабылданған шаралар

3.2. Мемлекеттік аудит нәтижелері бойынша тұжырымдар

3.3.Мемлекеттік аудит нәтижелері бойынша ұсынымдар мен тапсырмалар

3.4. Қосымша:

1) Аудиторлық іс-шара барысында анықталған жүйелі кемшіліктердің жиынтық кестесі;

2) Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі;

3) Мемлекеттік аудит және аудиторлық қорытынды әзірлеу барысында қалпына келтірілген, өтелген қаржылар туралы, сондай-ақ көрілген тәртіптік шаралар және тиімсіз жоспарланған (пайдаланылған) туралы мәліметтер 11 парақта (аудиторлық қорытындыға №1 қосымша);

4) Аудиторлық іс-шараның қорытындысымен әкімшілік іс жүргізуді қозғау үшін уәкілетті органдарға жолданған материалдар туралы мәліметтер 4 парақта (аудиторлық қорытындыға №2 қосымша).

5) Аудиторлық іс шара барысында бапкерлермен спортшыларға жүргізілген сауалнама 4 парақта *(аудиторлық қорытындыға №3 қосымша)*.

**«Түркістан облысы дене шынықтыру және спорт басқармасымен бағыныстағы мекемелердің бюджет қаражатын тиімді пайдаланылуына мемлекеттік аудит жүргізу»** **аудиторлық іс-шарасы бойынша жүргізілген аудиттің нәтижелеріне**

**АУДИТОРЛЫҚ ҚОРЫТЫНДЫ**

**I. Кіріспе**

**1.1. Аудиторлық іс-шараның атауы:** «Түркістан облысы дене шынықтыру және спорт басқармасымен бағыныстағы мекемелердің бюджет қаражатын тиімді пайдаланылуына мемлекеттік аудит жүргізу»

**1.2. Мемлекеттік аудиттің мақсаты:**

Түркістан облысының дене шынықтыру және спорт басқармасы және оған бағыныстағы мекемелер қызметінің тиімділігін бағалау және жекелеген бюджеттік бағдарламаларына бөлінген қаржының пайдалану тиімділігін талдау.

**1.3.Мемлекеттік аудиттің объектілері:**

1. Түркістан облысының дене шынықтыру және спорт басқармасы (*одан әрі –спорт Басқармасы*)

2. Түркістан облысы дене шынықтыру және спорт басқармасының «Түркістан облыстық №1 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесі (*одан әрі –* *облыстық №1* *олимпиада резервінің мамандандырылған* *БЖСМ*).

3. Түркістан облысы дене шынықтыру және спорт басқармасының «Түркістан облыстық №2 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесі (*одан әрі – облыстық №2* *олимпиада резервінің мамандандырылған* *БЖСМ*).

4. Түркістан облысы дене шынықтыру және спорт басқармасының «Түркістан облыстық №3 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесі (*одан әрі – облыстық №3* *олимпиада резервінің мамандандырылған* *БЖСМ*).

5. Түркістан облысы дене шынықтыру және спорт басқармасының «Түркістан облыстық №4 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесі (*одан әрі – облыстық №4* *олимпиада резервінің мамандандырылған* *БЖСМ*).

6. Түркістан облысы дене шынықтыру және спорт басқармасының «Түркістан облыстық №5 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесі (*одан әрі – облыстық №5* *олимпиада резервінің мамандандырылған* *БЖСМ*).

7. Түркістан облысы дене шынықтыру және спорт басқармасының "Түркістан облыстық №6 балалар мен жасөспірімдер спорт мектебі" коммуналдық мемлекеттік мекемесі (*одан әрі – облыстық №6 БЖСМ*).

8. Түркістан облысы дене шынықтыру және спорт басқармасының "Түркістан облысы жоғары спорт шеберлігі мектебі" коммуналдық мемлекеттік мекемесі (*одан әрі –**Жоғары спорт шеберлік мектебі*).

9. Түркістан облысы дене шынықтыру және спорт басқармасының "Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі" коммуналдық мемлекеттік мекемесі (*одан әрі – облыстық Су спорты түрлерінен олимпиада резервінің мамандандырылған* *БЖСМ*).

10. Түркістан облысы дене шынықтыру және спорт басқармасының "Түркістан облысы Олимпиада резервін даярлау орталығы" коммуналдық мемлекеттік мекемесі (*одан әрі –Олимпиада резервін даярлау орталығы КММ*).

11. Түркістан облысының дене шынықтыру және спорт басқармасының «Балалар мен жасөспірімдердің мамандандырылған облыстық футбол мектебі» коммуналдық мемлекеттік мекемесі (*одан әрі – Футбол мектебі*).

12. Түркістан облысы дене шынықтыру және спорт басқармасының «Бекзат Саттарханов атындағы Түркістан облыстық олимпиада резервінің мамандандырылған мектебі-интернат-колледжі» коммуналдық мемлекеттік мекемесі (*одан әрі –Б.Саттарханов атындағы МИК*).

13. Түркістан облысы дене шынықтыру және спорт басқармасының «Шардара аудандық №1 балалар мен жасөспірімдер спорт мектебі» коммуналдық мемлекеттік мекемесі (*одан әрі –**Шардара аудандық №1 БЖСМ*).

14. Түркістан облысы дене шынықтыру және спорт басқармасының "Шардара аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Шардара аудандық №2 БЖСМ*).

15. Түркістан облысы дене шынықтыру және спорт басқармасының "Шардара аудандық №3 балалар мен жасөспірімдер спорт мектебі" коммуналдық мемлекеттік мекемесі (*одан әрі –Шардара аудандық №3 БЖСМ*).

16. Түркістан облысы дене шынықтыру және спорт басқармасының "Созақ аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Созақ аудандық №1 БЖСМ*).

17. Түркістан облысы дене шынықтыру және спорт басқармасының "Созақ аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Созақ аудандық №2 БЖСМ*).

18. Түркістан облысы дене шынықтыру және спорт басқармасының "Ордабасы аудандық №1 Қажымұқан атындағы балалар мен жасөспірімдер спорт мектебі" коммуналдық мемлекеттік мекемесі (*одан әрі –**Ордабасы аудандық №1 Қажымұқан атындағы БЖСМ*).

19. Түркістан облысы дене шынықтыру және спорт басқармасының «Ордабасы аудандық № 2 балалар мен жасөспірімдер спорт мектебі» коммуналдық мемлекеттік мекемесі (*одан әрі –Ордабасы аудандық №2 БЖСМ*).

20. Түркістан облысы дене шынықтыру және спорт басқармасының «Ордабасы аудандық №3 балалар мен жасөспірімдер спорт мектебі» коммуналдық мемлекеттік мекемесі (*одан әрі –Ордабасы аудандық №3 БЖСМ*).

21. Түркістан облысы дене шынықтыру және спорт басқармасының «Сайрам аудандық №1 балалар мен жасөспірімдер спорт мектебі» коммуналдық мемлекеттік мекемесі (*одан әрі –Сайрам аудандық №1 БЖСМ*).

22. Түркістан облысы дене шынықтыру және спорт басқармасының «Сайрам аудандық №2 балалар мен жасөспірімдер спорт мектебі» коммуналдық мемлекеттік мекемесі (*одан әрі –Сайрам аудандық №2 БЖСМ*).

23. Түркістан облысы дене шынықтыру және спорт басқармасының «Сайрам аудандық № 3 балалар мен жасөспірімдер спорт мектебі» коммуналдық мемлекеттік мекемесі (*одан әрі –Сайрам аудандық №3 БЖСМ*).

24. Түркістан облысы дене шынықтыру және спорт басқармасының "Отырар аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Отырар аудандық №1 БЖСМ*).

25. Түркістан облысы дене шынықтыру және спорт басқармасының "Отырар аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Отырар аудандық №2 БЖСМ*).

26. Түркістан облысы дене шынықтыру және спорт басқармасының "Жетісай аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Жетісай аудандық №1 БЖСМ*).

27. Түркістан облысы дене шынықтыру және спорт басқармасының "Арыс қалалық № 1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Арыс қалалық №1 БЖСМ*).

28. Түркістан облысы дене шынықтыру және спорт басқармасының "Арыс қалалық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Арыс қалалық №2 БЖСМ*).

29. Түркістан облысы дене шынықтыру және спорт басқармасының «Арыс қалалық №3 балалар мен жасөспірімдер спорт мектебі» коммуналдық мемлекеттік мекемесі (*одан әрі –Арыс қалалық №3 БЖСМ*).

30. Түркістан облысы дене шынықтыру және спорт басқармасының Келес аудандық "№1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Келес аудандық №1 БЖСМ*).

31. Түркістан облысы дене шынықтыру және спорт басқармасының "Келес аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Келес аудандық №2 БЖСМ*).

32. Түркістан облысы дене шынықтыру және спорт басқармасының "Қазығұрт аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Қазығұрт аудандық №1 БЖСМ*).

33. Түркістан облысы дене шынықтыру және спорт басқармасының "Қазығұрт аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Қазығұрт аудандық №2 БЖСМ*).

34. Түркістан облысы дене шынықтыру және спорт басқармасының "Қазығұрт аудандық №3 балалар мен жасөспірімдер спорт мектебі" коммуналдық мемлекеттік мекемесі (*одан әрі –**Қазығұрт аудандық №3 БЖСМ*).

35. Түркістан облысы дене шынықтыру және спорт басқармасының «Қазығұрт аудандық №4 балалар мен жасөспірімдер спорт мектебі» коммуналдық мемлекеттік мекемесі (*одан әрі –Қазығұрт аудандық №4 БЖСМ*).

36. Түркістан облысы дене шынықтыру және спорт басқармасының "Түлкібас аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Түлкібас аудандық №1 БЖСМ*).

37. Түркістан облысы дене шынықтыру және спорт басқармасының "Түлкібас аудандық №3 балалар мен жасөспірімдер спорт мектебі" коммуналдық мемлекеттік мекемесі (*одан әрі –Түлкібас аудандық №3 БЖСМ*).

38. Түркістан облысы дене шынықтыру және спорт басқармасының "Түлкібас аудандық №4 балалар мен жасөспірімдер спорт мектебі" коммуналдық мемлекеттік мекемесі (*одан әрі –Түлкібас аудандық №4 БЖСМ*).

39. Түркістан облысы дене шынықтыру және спорт басқармасының "Мақтаарал аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Мақтарал аудандық №1 БЖСМ*).

40. Түркістан облысы дене шынықтыру және спорт басқармасының "Мақтаарал аудандық №2 балалар мен жасөспірімдер спорт мектебі" коммуналдық мемлекеттік мекемесі (*одан әрі –Мақтарал аудандық №2 БЖСМ*).

41. Түркістан облысы дене шынықтыру және спорт басқармасының "Бәйдібек аудандық №1 балалар мен жасөспірімдер спорт мектебі" коммуналдық мемлекеттік мекемесі (*одан әрі –Бәйдібек аудандық №1 БЖСМ*).

42. Түркістан облысы дене шынықтыру және спорт басқармасының «Облыстық мүгедектерге арналған «Сауран» спорт клубы» коммуналдық мемлекеттік мекемесі (*одан әрі –Сауран спорт клубы*).

43. Түркістан облысы дене шынықтыру және спорт басқармасы "Түркістан облыстық ұлттық спорт түрлерінен балалар мен жасөспірімдердің мамандырылған спорт мектебі" мемлекеттік коммуналдық қазыналық кәсіпорны (*одан әрі –**Облыстық Ұлттық спорт түрлерінен БЖСМ*).

44. Түркістан облысы дене шынықтыру және спорт басқармасының «Түркістан облыстық Әбдісалан Нұрмаханов атындағы олимпиада резервінің мамандандырылған балалар- жасөспірімдер спорт мектебі » мемлекеттік коммуналдық қазыналық кәсіпорны (*одан әрі – Ә.Нұрмаханов атындағы БЖСМ*).

45. Түркістан облысы дене шынықтыру және спорт басқармасының «Тұран» спорт ойын түрлері клубы» мемлекеттік коммуналдық қазыналық кәсіпорны (*одан әрі –Тұран спорт клубы*).

46. Түркістан облысы дене шынықтыру және спорт басқармасы "Орталық су спорт кешені" мемлекеттік коммуналдық қазыналық кәсіпорны (*одан әрі – Су спорт кешені*).

47. Түркістан облысы дене шынықтыру және спорт басқармасының "Кентау қалалық №4 балалар мен жасөспірімдер спорт мектебі" коммуналдық мемлекеттік мекемесі (*одан әрі –Кентау қалалық №4 БЖСМ*).

48. Түркістан облысы дене шынықтыру және спорт басқармасының «Төлеби аудандық №3 балалар мен жасөспірімдер спорт мектебі» коммуналдық мемлекеттік мекемесі (*одан әрі –Төлеби аудандық №3 БЖСМ*).

**1.4. Мемлекеттік аудитпен қамтылған кезең:** 01.01.2022 – 31.08.2024 жыл.

**II. Негізгі (талдамалық) бөлік:**

**2.1. Аудиттелетін саланың жай-күйін қысқаша талдау:**

Тексеру комиссиясының мемлекеттік аудит объектілерінің 2024 жылға арналған тізбесіне сәйкес «Түркістан облысы дене шынықтыру және спорт басқармасымен бағыныстағы мекемелердің бюджет қаражатын тиімді пайдаланылуына мемлекеттік аудит жүргізу» сыртқы мемлекеттік аудит іс-шарасы аясында, 48 мемлекеттік аудит объектілеріне *(оның ішінде 1- мемлекеттік мекеме, 43- коммуналдық мемлекеттік мекеме, 4- мемлекеттік коммуналдық қазыналық кәсіпорын)* 2024 жылдың 28 қазаны мен 2025 жылдың 30 қаңтары аралығында тиімділік аудиті, қатар тексеру сыртқы мемлекеттік аудиті жүргізілді.

Түркістан облысында дене шынықтыру және спортпен айналысу үшін 2732 бірлік спорттық құрылымдар бар, оның ішінде дене шынықтыру спорттық мәндегі нысандар – 820, білім беру ұйымдарында -1829, спорт мектептерде – 83 Соның ішінде: 21 стадион, 2 спорт сарайы, 46 спорт кешені, 116 спорттық манеж, 25 атыс тирі, 2481 жазықтық құрылғылар, 21 теннистік корттар, 20 жүзу бассейндері.

2022 жылдың қорытындысымен 1000 адамға шаққанда спорттық инфрақұрылыммен қамтамасыз ету көрсеткіші 30,9 пайызға жетіп *(жоспар 30 пайыз)* жоспар орындалған.

Түркістан облысының дене шынықтыру және спорт басқармасының қарамағындағы мемлекеттік коммуналдық қазыналық кәсіпорындарында облыстық деңгейде спорттық іс-шараларды жүргізуіне және спорт жарыстарында әр түрлі спорт түрлерінен құрама командалардың қатысуына және оған дайындауға ықпал жасалынып, 2022 жылы облыс спортшылары олимпиадалық және олимпиядалық емес спорт түрлерінен Қазақстан Республикасының чемпионаттары мен біріншіліктеріне және Кубоктарына қатысып, 360 алтын, 242 күміс, 280 қола медальға қол жеткізді, Азия чемпионаттары мен Кубоктарында 120 алтын, 48 күміс, 34 қола медальға қол жеткізсе, Әлем чемпионаттары мен Кубоктарында облыс спортшылары 56 алтын, 37 күміс, 25 қола медальға ие болған.

Осы уақыт аралығында, облыста 16 халықаралық дәрежедегі спорт шебері, 74 Қазақстан Республикасының спорт шебері және 468 спорт шеберіне үміткерлер дайындалған.

2022 жылдың қорытындысы бойынша облыста дене шынықтыру және спортпен шұғылданатын азаматтардың саны 827,8 мыңнан астам адамды құрап, жыл қорытындысы бойынша жалпы тұрғындардың спортпен қамтылуы 39,1%-ға жеткен.

2022 жылы Бұқаралық дене шынықтыру және спортты дамытудың жалпы мемлекеттік саясатын жүргізу негізінде облыс көлемінде 59 *(29 олимпиадалық, 30 олимпиадалық емес)* спорт түрлері дамытылған.

Балалар мен жасөспірімдер спорт мектептерінде дене шынықтыру және спортпен шұғылданатын балалар мен жасөспірімдердің қамтылуы   
15% құрап, жүйелі түрде дене шынықтырумен және спортпен шұғылданатын халықтың үлесі 38,9% жеткен.

Облыс аумағында 6 ірі халықаралық іс-шаралар ұйымдастырылып, спорт түрлері бойынша 45 облыстық чемпионаттар өткізілген. Аталған бюджеттік бағдарлама бойынша басқармаға бағынысты спорт мектептерінде спортпен шұғылданатын балалар мен жасөспірімдер саны 49 115 құраған.

Сонымен қатар, республикалық бюджет есебінен спорт саласындағы жергілікті балалар-жасөспірімдер спорт мектептерінің педагог қызметкерлерінің еңбек ақысына 75% және спорт саласындағы мемлекеттік ұйымдарының медицина қызметкерлерінің 1 303 штаттық бірлігінің еңбегіне ақы төлеуді ұлғайтуға және мемлекеттік кәсіпорын қызметкерлерінің ең төменгі жалақы мөлшерін арттыруға және азаматтық қызметшілердің жалақысын 23 пайызға ұлғайтылып (*Республикалық бюджет және Қазақстан Республикасының Ұлттық қорынан берілетін кепілдендірілген трансферт есебінен*) 2041 бірлікке 100% төленген.

Сондай-ақ, мемлекеттік спорттық тапсырыс бойынша спорттың 20 түріне облыстың аудан, қалаларынан 23 982 балалар мен жасөспірімдер қатысқан.

2023 жылдың қорытындысымен 1000 адамға шаққанда спорттық инфрақұрылыммен қамтамасыз ету көрсеткіші 38,4 пайызға жетіп *(жоспар 31 пайыз)* жоспар орындалған.

2023 жылы облыс спортшылары спорттың 62 түрі бойынша Қазақстан Республикасының чемпионаттары мен кубоктарына қатысып, жалпы 1027 *медаль* санын құраған (*420 алтын, 299 күміс, 308 қола медаль*).

Дене шынықтыру және спортпен шұғылданушылар бойынша

2023 жылы облыста 1658 дене шынықтыру және спорт ұжымы бар *(2022 жылға қарағанда 77 бірлікке артық)*, оларда 904959 адам спортпен шұғылданады *(2022 жылы - 827807, 77152 адамға артық).* Бұл дене шынықтыру және спортпен айналысатын облыс халқының 42,3 пайызын қамтиды.

Ведомстволық статистикалық есебіне *(1-ДШ)* сәйкес 2023 жылы дене шынықтыру және спортпен шұғылданатындар саны 42,3%-ға өскен, бұл 2022 жылғы кезеңнің көрсеткішімен салыстырғанда 8,5% - ке артқан.

Ұлттық спорт

Түркістан облысында 10 ұлттық спорт түрлері (асық ату, қазақ күресі, көкпар, теңге ілу, тоғызқұмалақ, аударыспақ, бәйге, жамбы ату, саят, жекпе-жек) және конкур спорт түрі дамытылуда.

2023 жылы ұлттық спорт түрлерімен айналысатындар саны 15337 адамға артып, жалпы 125722 адамды құраған – 2022 жылдың сәйкес кезеңімен салыстырғанда 113,9% *(2022 жылы – 110 385 адам)* артқан, оның ішінде ауылдық жерлерде ұлттық спорт түрлерімен айналысатындар саны спорт 112211 адамды немесе 2022 жылғы деңгейге 131,9% *(2022 жылы – 85016 адам)* құраған.

Ұлттық спорт түрлерді дамыту бойынша 748 жаттықтырушы, оның ішінде 183 штаттық жаттықтырушы жұмыс жасайды. Ауылдық жерлерде 135 штаттық жаттықтырушы жұмыс жасайды.

Олардың ішіндегі ең танымалдары қазақ күресі, тоғызқұмалақ және ұлттық ат спорты түрлері.

Облыста 1 ұлттық спорт түрлерінен мамандандырылған балалар мен жасөспірімдер спорт мектебі және 1 ұлттық және жекпе-жек спорт түрлері клубы КММ жұмыс жасайды. Аталған мектептерде бәйге, аударыспақ, көкпар, тоғызқұмалак, қазақ күресі, асық ату, теңге ілу, саят, конкур және жамбы ату тәрізді 10 спорт түрі дамытылуда. Жалпы мекемелер бойынша 1117 спортшы, 60 оқытушы – жаттықтырушы бар. Оның ішінде жоғары санатты жаттықтырушы – 9 адам, І санатты жаттықтырушы – 1 адам, ІІ санатты жаттықтырушы – 1 адам.

Облыс чемпионаттары -11, Қазақстан Республикасының чемпионаттары - 25, Қазақстан Республикасының кубогы-2, Еуразия кубогы-1, Азия кубогы-5, Әлем кубогы-2, Әлем чемпионаты-4, Халықаралық турнир-6, Республикалық турнирлер-6, Фестивал – 6.

2023 жылы қолданысқа берілген нысандар

Түркістан қаласында Қазақстан Республикасының Конституциясы күні қарсаңында заманауи «Мұз сарайы» пайдалануға берілген. Мұз сарайының жалпы жер аумағы 2 гектарға жуық. Ғимарат құрылысының көлемі – 4160,9 шаршы метр. 1200 орындық Мұз сарайы 2 га аумақта орналасқан. Мұз сарайында қысқы спортты дамытуға барлық жағдай жасалған. Екі қабатты спорт нысанында шорт-трек, мәнерлеп сырғанау және хоккей секілді спорт түрлерін дамыту көзделген.

Жыл басынан бері облыстың аудан, қалаларында 29 нысан жеке инвестициялар есебінен салынып, пайдалануға берілген.

2024 жылдың қорытындысымен 1000 адамға шаққанда спорттық инфрақұрылыммен қамтамасыз ету көрсеткіші 41,5 пайызға жетіп *(жоспар 40,5 пайыз)* жоспар орындалған.

2024 жылғы 8 айдың қорытындысы бойынша медаль саны 1196 құраған (*447 алтын, 336 күміс, 413 қола*).2023 жылдың бірінші жарты жылдығымен салыстырғанда өсім 10,7% құраған.

2024 жылы ұлттық құрамаға жалпы 616 спортшы еніп, 2023 жылмен салыстырғанда өсім 41-%-ға құраған.

|  |  |  |  |  |
| --- | --- | --- | --- | --- |
| **Ұлттық құрама** | **Ересектер** | **Жастар** | **Жасөспірімдер** | **Жалпы саны** |
| **2023 жыл** | 134 | 198 | 217 | **594** |
| **2024 жыл** | 189 | 201 | 226 | **616** |

2024 жылы Астана қаласында V-ші Дүниежүзілік көшпенділер ойындары өткізілген. Түркістан облысы бойынша 32 спортшы қатысып, 16 алтын, 10 күміс, 5 қола медаль иеленген.

*Мүмкіндігі шектеулі адамдарға арналған спорт*

Облыс аумағында мүмкіндігі шектеулі 44491 адам тіркелген. Ағымдағы жылы спортпен шұғылданатын мүмкіндігі шектеулі адамдар саны 4312 адам, яғни 9,7% .

Спортпен шұғылданатын мүмкіндігі шектеулі адамдырдың ішінен:

Тірек-қимыл аппараты зақымданған 1596 адам;

Есту қабілеті бұзылған 1438 адам;

Көру қабілеті бойынша 12789 мүгедек;

Түркістан облысында мүмкіндігі шектеклі жандарды спортпен шұғылдануға тарту мақсатында «Сауран» спорт клубы ашылған.

*Мемлекеттік спорттық тапсырыс*

Мемлекеттік спорттық тапсырысқа облыстық бюджеттен 2023 жылға 2,4 млрд.теңге бөлінген. Бұл жобамен 14500-ге жуық ваучерге жеткілікті.

«Артспорт» ақпараттық жүйесінің ұлттық білім беру деректер қорымен интеграциялануы, өнім берушінің табелдері ата-аналардың электронды цифрлық қолтаңбасымен *(ЭЦҚ)* расталуы, облыстық дене шынықтыру және спорт басқармасы, облыс прокуратурасы және ішкі мемлекеттік аудит департаментінің тексеруі нәтижесінде өнім берушілер мен ваучерлер саны азайған.

Осылайша 31 өнім беруші жұмысын тоқтатқан.

Қалған 92 өнім беруші жұмыс жасауда. Олардың сұранысы 28149 бала.

Бүгінгі күнге дейін, төлем жасалған ваучерлер саны 15 мыңнан аспайды.

2024 жылы мемлекеттік спорттық тапсырыс аясында 179 өнім беруші 14200 балаға қызмет көрсетуде.

2024 жылы құрылыс жұмыстары жүргізілген нысандар

1. Ескек есу каналының жалпы құны 29,7 млрд.теңгені құрайды
2. Б.Саттарханов атындағы спорт кешені құрылысының жалпы құны 3,1 млрд. теңгені құрайды.
3. Атшабар көпфункциялы спорт нысанының жобалау-сметалық құжаттары 13,5 млрд. теңгеге әзірленген. Құрылыс жұмыстары 2 кезеңмен жүргізіледі.

2024 жылға спорт инфрақұрылымын дамытуға жеке инвесторлар есебінен 7,3 млрд. теңгеге 60 спорт нысанының құрылысы жүргізілуде. Бүгінгі таңда, 22 нысанның құрылысы аяқталып (2,7 млрд. теңге), пайдалануға берілген.

**2.2. Мемлекеттік аудиттің негізгі нәтижелері**

Аудиторлық іс-шарамен жалпы 48 аудит объектілерінде барлығы 32 495 983,8 мың теңге *( 2022 жылғы – 6 304 841,6 мың теңге, 2023 жылғы – 14 804 714,2 мың теңге, 01.01-31.08.2024 жылғы – 11 386 428,0 мың теңге)* қамтылды.

Жалпы аудитпен қамтылған 48 аудит объектісінің 46-да – **1 903 981,1 мың теңгені** құрайтын өтеуге, қалпына келтіруге жататын қаржылық жәнетиімсіз жоспарлау мен тиімсіз пайдалану бойынша бұзушылықтар анықталды *(жалпы қамтылған қаржының 6,5 пайызы)*.

Оның ішінде:

- барлық қаржылық бұзушылықтар **88 963,1 мың теңгеге** *(қалпына келтірілуге жататын қаржы көлемі 75 995,6 мың теңге, өтелуге жататын қаржы көлемі 12 967,5 мың теңге)*22 аудит объектісінде;

- тиімсіз жоспарланған бюджет қаражатының (активтердің) сомасы **1 052 923,3 мың теңгеге** 16 аудит объектісінде;

- тиімсіз пайдаланылған бюджет қаражатының (активтердің) сомасы **762 094,7 мың теңгеге** 24 аудит объектісінде анықталған.

Жалпы аудиторлық іс-шара барысында барлығы **75 995,6** мың теңге қалпына келтіріліп, **5 971,5 мың теңге** өтелген.

Аудиторлық қорытындыны әзірлеу барысында **1040,0 мың теңге** өтелді.

Сондай-ақ, рәсімдік сипаттағы бұзушылықтар 197 бірлікті құрады *(оның ішінде бюджет заңнамасын бұзушылықтары 65 бірлік, бухгалтерлік есепті жүргізу кезінде заңнама бұзушылықтары 62 бірлік, мемлекеттік сатып алу саласындағы заңнаманы бұзушылық 1 және өзге де салалық заңнама бұзушылықтары 69 бірлік)*.

Бұдан бөлек, 7 әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға *(Ішкі мемлекеттік аудит департаментімен Түркістан облысы бойынша бақылау жөніндегі басқармасына)* жолданып, нәтижесінде 7 материал бойынша 1 328,2 мың теңге айыппұл салынып толығымен өндірілді.

**Бюджет қаражатын пайдалану кезіндегі бюджет заңнамасының және өзге де заңнаманың талаптарын сақтамау салдарынан 21 мекемеде 88 963,1 мың теңгеге бұзушылықтары орын алған.**

***Іс-сапар шығындары бойынша***

Қазақстан Республикасы Үкiметiнiң 2000 жылғы 22 қыркүйектегі №1428 қаулысымен «Мемлекеттiк бюджеттiк қаражаты есебiнен ұсталатын мемлекеттiк мекемелер қызметкерлерiнiң, сондай-ақ, Қазақстан Республикасының Парламенті депутаттарының Қазақстан Республикасының шегiндегi қызметтік iссапарлары туралы» Ережесі бекітілген. Осы Ереже, Қазақстан Республикасының шегiнде қызметтiк iссапарларға жiберiлетiн Қазақстан Республикасы мемлекеттiк мекемелерi қызметкерлерiнің іссапар тәртібін айқындайды.

Сондай-ақ Ережеге сәйкес, Мемлекеттiк мекемелердiң қызметкерлерiн iссапарға жiберудi:

1) баратын жерi мен ұйымның атауы;

2) iссапарда болу мерзiмi;

3) іссапардың мақсаты;

4) іссапар шығыстарын өтеу шарттарын көрсете отырып, жол жүру шығыстары өтелетін көлік түрі көрсетілген бұйрықтың негізінде осы мемлекеттiк мекеменiң басшысы жүргiзедi.

Қазақстан Республикасы Үкiметiнiң 2018 жылғы 11 мамырдағы №256 қаулысымен «Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидалары» бекітілген.

Қағидалардың 3-тармағына сәйкес, іссапарға жiберiлген қызметкердiң iссапарда жүрген әрбiр күнi үшiн екі айлық есептік көрсеткіш мөлшерiнде тәулiкақы және тұрғын үй-жайды жалдау жөнiндегi шығыстарды өтеу нормасы бекітілген.

Алайда, іссапар шығындарына негіз болып табылатын жол жүру ақысына кеткен шығындарды растайтын құжаттардың болмауы және аванстық есептен артық іссапар шығындары артық төленгендігі анықталды.

**1-тармақ.** Іссапарға жiберiлген қызметкердiң шығыстары Қазақстан Республикасы Үкіметінің 22.09.2000 жылғы №1428 санды қаулысымен бекітілген Мемлекеттiк бюджеттiк қаражаты есебiнен ұсталатын мемлекеттiк мекемелер қызметкерлерiнiң, сондай-ақ, Қазақстан Республикасы Парламенті депутаттарының Қазақстан Республикасы шегiндегi қызметтік iссапарлары туралы ереженің 2-тармағының, сонымен қатар Қазақстан Республикасы Үкіметінің 2018 жылғы 11 мамырдағы №256 санды қаулысымен бекітілген Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидаларының 3-тармағының талаптары сақталмай, Яғни, іссапарға жiберiлген қызметкердiң шығыстары Қазақстан Республикасы Үкіметінің 2018 жылғы 11 мамырдағы №256 санды қаулысымен бекітілген Бюджет қаражаты есебінен қызметтік іссапарларға, оның ішінде шет мемлекеттерге қызметтік іссапарларға арналған шығыстарды өтеу қағидаларының 3, 4-тармақтарының талаптары және Қазақстан Республикасының 2008 жылғы 4 желтоқсандағы №95-IV Бюджет Кодексінің 97-бабы 6-тармағының талаптары сақталмай, мемлекеттік аудит барысында **5 мекемеде мекеме қызметкерлеріне 347,9 мың теңге іссапар шығындарына артық аударылған.**

*Анықтама ретінде:*

*-* *Облыстық №6 БЖСМ-де 121,6 мың теңге;*

*- Қазығұрт аудандық №3 БЖСМ-де 18 мың теңге;*

*- Қазығұрт аудандық №4 БЖСМ-де 9,3 мың теңге;*

*- Түлкібас аудандық №1 БЖСМ-де 30,0 мың теңге;*

*- Түлкібас аудандық №3 БЖСМ-де 169,0 мың теңге.*

***Еңбек ақы мен сауықтыру жәрдемақысы бойынша***

Қазақстан Республикасының 2015 жылғы 23 қарашадағы № 414-V ҚРЗ «Қазақстан Республикасы Еңбек кодексінің» 79-бабы 1-тармағының *«Жұмыс беруші жұмыскердің нақты жұмыс істеген жұмыс уақытын есепке алуды жүргізуге міндетті»* және 103-бабы 1-тармағының *«Жұмыскердің айлық жалақысының мөлшері жұмыскердің біліктілігіне, орындалатын жұмыстың күрделілігіне, санына және сапасына, сондай-ақ еңбек жағдайларына қарай сараланып белгіленеді. Айлық жалақының мөлшері ең жоғары мөлшермен шектелмейді. Жалақы жұмыскерге жұмыс уақытын есепке алу бойынша жұмыс берушінің құжаттарында есепке алынған нақты жұмыс істеген уақыт үшін төленеді»* делінген.

**2-тармақ.** Алайда, аудит жүргізу барысында **11 мекемеде** еңбек ақы мен сауықтыру жәрдемақысына нақты төленуі тиіс қаржыдан бөлек мекеме қызметкерлеріне **12 598,3 мың теңге еңбек ақы мен сауықтыру жәрдемақысынан артық қаржы аударылғандығы анықталды**.

*Анықтама ретінде:*

*- Облыстық №6 БЖСМ-де 582,2 мың теңге;*

*- Ордабасы аудандық №1 Қажымұқан атындағы БЖСМ-де 5154,7 мың теңге;*

*- Ордабасы аудандық №2 БЖСМ-де 118,7 мың теңге;*

*- Ордабасы аудандық №3 БЖСМ-де 1268,0 мың теңге;*

*- Келес аудандық №1 БЖСМ-де 50,0 мың теңге;*

*- Келес аудандық №2 БЖСМ-де 305,6 мың теңге;*

*- Қазығұрт аудандық №2 БЖСМ-де 4098,9 мың теңге;*

*- Қазығұрт аудандық №3 БЖСМ-де 59,0 мың теңге;*

*- Қазығұрт аудандық №4 БЖСМ-де 90,1 мың теңге;*

*- Түлкібас аудандық №1 БЖСМ-де 115,9 мың теңге;*

*- Түлкібас аудандық №4 БЖСМ-де 495,7 мың теңге;*

*- Мақтарал аудандық №2 БЖСМ-де 259,5 мың теңге.*

Осылайша, Қазақстан Республикасының 2008 жылғы 04 желтоқсандағы №95-IV Бюджет кодексінің *(бұдан әрі – Бюджет кодексі)* 97 бабы 6-тармағының, Еңбек кодексінің 88 бабы және 103 бабы 1-тармағының, 139 бабы 10-тармағының, ҚР Үкіметінің 2015 жылғы 31 желтоқсандағы Азаматтық қызметшілерге, мемлекеттік бюджет қаражаты есебінен ұсталынатын ұйымдардың қызметкерлеріне, қазыналық кәсіпорындардың қызметкелеріне еңбекақы төлеу жүйесі туралы №1193 қаулысының 3 тармағының 1) тармақшасының, Қазақстан Республикасы Қаржы министрінің 2010 жылғы 3 тамыздағы №393 бұйрығымен бекітілген Мемлекеттік мекемелерде бухгалтерлік есепке алуды жүргізу қағидаларының *(бұдан әрі – Мемлекеттік мекемелерде бухгалтерлік есепке алуды жүргізу қағидалары)* 187-тармағының және Қазақстан Республикасы Қаржы министрінің 2014 жылғы 4 желтоқсандағы №540 бұйрығымен бекітілген Бюджеттің атқарылуы және оған кассалық қызмет көрсету ережесінің 215-тармағының талаптары сақталмаған.

**3-тармақ.** Сондай-ақ, «Қазақстан Республикасы Денсаулық сақтау министрінің 2020 жылғы 15 желтоқсандағы №274/2020 «Денсаулық сақтау саласындағы маманды сертификаттауды жүргізу, шетелдік мамандарды қоса алғанда, денсаулық сақтау саласындағы маман сертификатының қолданысын растау қағидаларын, сондай-ақ Қазақстан Республикасынан тыс жерлерде денсаулық сақтау саласында медициналық және (немесе) фармацевтикалық білім алған адамды денсаулық сақтау саласындағы маманды сертификаттауға жіберу шарттарын бекіту туралы» бұйрығының 1-тарау 2 тарамағының *3) тармақшасына* сәйкес денсаулық сақтау саласындағы маман сертификаты - жеке тұлғаның біліктілігін және клиникалық немесе фармацевтикалық практикаға немесе халықтың санитариялық-эпидемиологиялық саламаттылығы саласындағы қызметке дайындығын қоса алғанда, оның денсаулық сақтау саласындағы кәсіптік қызметке дайындығын растайтын, белгіленген үлгідегі құжат» - делінген.

Алайда, ***Облыстық №1 олимпиада резервінің мамандандырылған БЖСМ -де*** мекеменің мед.бикесі Ә.А.Алтенова 2024 жылдың 12 қаңтарында жұмысқа қабылданған, алайда маман сертификаты 2024 жылдың 17 қаңтарында берілген, немесе Ә.А.Алтеноваға 5 күнге маман сертификаты есепке алынып **21,3 мың теңге** айлық жалақы негізсіз есептеліп берілген

*Бұл ретте,* Қазақстан Республикасының 2008 жылғы 4 желтоқсандағы №95-IV «Қазақстан Республикасының Бюджет кодексінің» 4-бабы, 9) тармақшасының «негізділік принципінің» талаптары сақталмаған.

***Бухгалтерлік есепке алу бойынша***

Мемлекеттік мекемелерде бухгалтерлік есепке алуды жүргізу қағидаларына сәйкес, қаржы жағдайы – қаржы жағдайындағы өзгерістер мен қызмет нәтижелері туралы толық және анық ақпарат беру, бухгалтерлік есеп пен **қаржылық есептіліктің мақсаты болып табылады**.

Сондай-ақ, Мемлекеттік мекемелердегі бухгалтерлік қызметтер мемлекеттік мекемелердің бухгалтерлік есеп пен қаржылық есептілігі саласындағы Қазақстан Республикасының заңнамасының сақталуын, қаржыландыру жоспарының орындалу барысын, ұйымдармен, мемлекеттік мекемелермен және тұлғалармен есеп айырысудың жағдайын, ақша қаражаты мен материалдық құндылықтардың сақталуын бақылау үшін толық және нақты ақпаратпен мемлекеттік мекемелерді қамтамасыз етуі тиіс.

Қазақстан Республикасы Қаржы министрінің 2017 жылғы 01 тамыздағы №468 бұйрығымен бекітілген Қаржылық есептілік нысандарын және оларды жасау мен ұсыну қағидаларында *(бұдан әрі – Қаржылық есептілік нысандарын және оларды жасау мен ұсыну қағидалары)*, қаржылық есептілікті жасау кезінде мынадай:

- есепті кезеңдегі барлық операциялардың толық және шын мәнінде көрініс табуы;

- кірістер мен шығыстардың есепті кезеңдерге жатқызылуының дұрыстығы;

- талдамалық есепке алу деректерінің есепті кезеңнен кейінгі келесі айдың бірінші күніне синтетикалық есепке алу шоттары бойынша айналымдар мен қалдықтарға тең болуы;

- көрсеткіштердің ұқыпты толтырылуы және өшірулер мен бояуларға жол берілмеу талаптары сақталуы тиіс. Қателер түзетілген жағдайда түзету күнін көрсете отырып, қаржылық есептілікке қол қойған тұлғаның растауымен тиісті жазбалар жасалатыны айтылған.

Алайда, бухгалтерлік есебі бұрмаланған, тауарлы заттары кіріске алынбаған және дебиторлық қарыздар көрсетілмеу жағдайлары орын алған.

**3,1-тармақ.** Сонымен қатар, аудит жүргізу барысында **9 мекемеде** бухгалтерлік есепті жүргізу және бюджеттік, қаржылық есептілікті жасау кезінде **жалпы сомасы 75 995,6 мың теңгеге** бұрмалаушылықтар орын алып, қаржылық бұзушылықтарға жол берген.

*Анықтама ретінде:*

*1) Спорт басқармасында бухгалтерлік есепті жүргізу барысында негізсіз бухгалтерлік кореспонденциялар беру арқылы 34 104,3 мың теңгеге мекеменің бухгалтерлік есебі бұрмаланған;*

*2) Облыстық №1 олимпиада резервінің мамандандырылған БЖСМ-де 562,1 мың теңгенің тауарлы заттары кіріске алынбаған;*

*3) Облыстық №2 олимпиада резервінің мамандандырылған БЖСМ-де 2878,0 мың теңгеге дебиторлық қарыз орын алған;*

*4) Облыстық №5 олимпиада резервінің мамандандырылған БЖСМ-де 1 937,0 мың теңгенің тауарлары кіріске алынбаған;*

*5) Жоғары спорт шеберлік мектебінде 1896,3 мың теңгеге мекеменің бухгалтерлік есебі бұрмаланған;*

*6) Облыстық Су спорты түрлерінен олимпиада резервінің мамандандырылған БЖСМ-де 32 458,0 мың теңгеге мекеменің бухгалтерлік есебі бұрмаланған;*

*7) Шардара аудандық №1 БЖСМ-де 1 751,1 мың теңгеге мекеменің бухгалтерлік есебі бұрмаланған;*

*8) Шардара аудандық №3 БЖСМ-де 230,0 мың теңгенің тауарлы заттары кіріске алынбаған;*

*9) Бәйдібек аудандық №1 БЖСМ-де 178,8 мың теңгеге мекеменің бухгалтерлік есебі бұрмаланған.*

Осылайша, Қазақстан Республикасының 2008 жылғы 04 желтоқсандағы №95-IV Бюджет кодексінің 97 бабының 6-тармағының, Қазақстан Республикасының 2015 жылғы 23 қарашадағы №414-V Еңбек Кодексінің 103 бабының 1-тармағыныңҚазақстан Республикасы Қаржы министрінің 2014 жылғы 04 желтоқсандағы №540 бұйрығымен бекітілген Бюджеттің атқарылуы және оған кассалық қызмет көрсету ережесінің 215-тармағының, ҚР Қаржы министрінің 03.08.2010 жылғы №393 бұйрығымен бекітілген Мемлекеттік мекемелерде бухгалтерлік есепке алуды жүргізу Қағидаларының 4,6,12,15,18,21,196, 197, 198, 261, 285 тармақтарының талаптары сақталмай уақытылы есепке алынбаған және ҚР Қаржы министрінің 01.08.2017 жылғы №468 бұйрығымен бекітілген «Қаржылық есептілік нысандарын және оларды жасау мен ұсыну қағидаларының» 25-тармағының талаптары, Қазақстан Республикасы Қаржы министрінің 2010 жылғы 15 маусымдағы №281 бұйрығымен бекітілген Мемлекеттік мекемелердің бухгалтерлік есепке алу шоттары жоспарының 10-тармағының, Қазақстан Республикасы Қаржы министрінің 2016 жылғы 06 желтоқсандағы №640 бұйрығымен бекітілген Бюджеттік бағдарламалар әкімшілері мен бюджеттік атқару жөніндегі жергілікті уәкілетті органдардың шоғырландырылған қаржылық есептілікті жасау қағидаларының 31-тармағының және Қаржылық есептілік нысандарын және оларды жасау мен ұсыну қағидаларының 27, 31-тармақтарының талаптары сақталмаған.

***Тиімсіз жоспарлау және тиімсіз пайдалану бойынша***

Жүргізілген аудит нәтижесімен бірқатар бағдарлама әкімшілері тарапынан **16 мекемеде 1 052 923,3 мың теңге** бюджет қаражаты тиімсіз жоспарланып, **24 мекемеде 762 094,7 мың теңге** бюджет қаражаты тиімсіз пайдаланғанын көрсетті.

Бекітілетін және қайта бекітілетін бюджеттік бағдарламалар өз мақсатына қол жеткізілуін айқындайтын тікелей және түпкілікті нәтиже көрсеткіштерінен, сонымен қатар мақсатына қол жеткізілуін айқындайтын көрсеткіштер сандық тұрғыдан өлшейтін көрсеткіштермен айқындалмауы тиіс болса, тікелей нәтиже көрсеткіштері абсолюттік шамаларда қалыптасуды көзделуі қажет.

Тиісінше, бюджеттік бағдарламалардың мақсаттарының, тікелей және түпкілікті нәтижелерінің болмауы, олардың бұлыңғыр болуы, сандық және сапалық көрсеткіштерін, олардың жетістіктерінің нақты күнін (кезеңін) анықтамау немесе дұрыс анықтамау мемлекеттік орган қызметінің нәтижелерін және бюджеттік бағдарламаны іске асыруды объективті бағалауға мүмкіндік бермейді.

Бұдан басқа, бюджеттің мемлекеттік органның бюджеттік бағдарламаларында көзделген нәтижелер көрсеткіштеріне қол жеткізуге бағдарлануы (өзара байланыстылығы) жоғалады.

Бұл ретте, нәтижелілік, негізділік, тиімділік және жауапкершілік сияқты бюджеттік жүйесінің принциптері бұзылады.

Ал, Бюджет Кодексінің 3 бап, 1 тармақ, 12-4) тармақшасына сәйкес бюджет қаражатын бюджет жүйесінің қағидаттарына сәйкес келмейтін жоспарлау және (немесе) пайдалану - бюджет қаражатын тиімсіз жоспарлау және (немесе) тиімсіз пайдалану болып есептеледі.

Алайда, аудит барысында бюджеттік бағдарламаның мақсатына қол жеткізілуін айқындайтын тікелей және түпкілікті нәтиже көрсеткішінің болмауы немесе бюджеттік бағдарламаларды іске асырудың сапалы қорытындысын немесе бюджеттік бағдарламаның орындалу тиімділігін бағалау мүмкін жоқтығы анықталып, бюджет қаражатын тиімсіз жоспарлағанын көрсетті.

**4-тармақ:** *(Тиімсіз жоспарлау)* Спорт басқармасының 2023 жылғы бюджетін бекіту барысында Түркістан облысы дене шынықтыру және спорт басқармасының «Түркістан» кәсіпқой бокс клубы» мемлекеттік коммуналдық қазыналық кәсіпорнына жыл басында 18 255,0 мың теңге материалдық-техникалық базасын жарықтандыруға жоспарланған болса, Түркістан облыстық мәслихатының 2023 жылғы 13 желтоқсандағы №7/84-VIII «2023-2025 жылдарға арналған облыстық бюджет туралы» Түркістан облыстық мәслихатының 2022 жылғы 13 желтоқсандағы №19/232-VII шешіміне өзгерістер енгізу туралы» шешіміне сәйкес 2023 жылдың аяқталуына және бюджет қаржысының игерілмеу қаупіне байланысты 18 255,0 мың теңге қысқартылған.

Түркістан облыстық мәслихатының 2023 жылғы 10 шілдедегі №4/42-VIII «Түркістан облыстық мәслихатының 2022 жылғы 13 желтоқсандағы №19/232-VII «2023-2025 жылдарға арналған облыстық бюджет туралы» шешіміне өзгерістер енгізу туралы» шешіміне сәйкес, «Түркістан-Арена» мемлекеттік коммуналдық қазыналық кәсіпорнына футбол алаңын іске қосу үшін жылыту жүйесін орнату, реттеу және іске қосу қызметтеріне 275 987,0 мың теңге жоспарланған, алайда, Түркістан облыстық мәслихатының 2023 жылғы 13 желтоқсандағы №7/84-VIII «2023-2025 жылдарға арналған облыстық бюджет туралы» Түркістан облыстық мәслихатының 2022 жылғы 13 желтоқсандағы №19/232-VII шешіміне өзгерістер енгізу туралы» шешіміне сәйкес 2023 жылдың аяқталуына және игерілмеу қаупіне байланысты 116 056,0 мың теңге қысқартылған.

Сонымен қатар, 2023 жылға мемлекеттік-жекешелік әріптестік шеңберінде қаржыландырылатын инвестициялық жобалар және сервистік қызмет көрсету шығындарын өтеу бойынша қажеттілікке байланысты 5 жобаның инвестициялық, операциялық шығындар өтемақысын және басқарғаны үшін сыйақыны өтеп беруге 250 956,0 мың теңге қосымша жоспарланған.

Алайда, Түркістан облыстық мәслихатының 2023 жылғы 23 қазандағы №6/78-VIII «Түркістан облыстық мәслихатының 2022 жылғы 13 желтоқсандағы №19/232-VII «2023-2025 жылдарға арналған облыстық бюджет туралы» шешіміне өзгерістер енгізу туралы» шешіміне сәйкес 2023 жылдың аяқталуына және игерілмеу қаупіне байланысты 250 956,0 мың теңге қысқартылған.

Спорт басқармасы тарапынан бюджетті жоспарлау барысында болжам өз деңгейінде жүргізілмеген және барлығы **385 267,0 мың теңге** қаржы **тиімсіз жоспарланған** деп тұжырымдауға болады.

**Бұл ретте,** Қазақстан Республикасының 2008 жылғы 4 желтоқсандағы №95-IV Бюджет Кодексінің 4-бап 9) және 12) тармақшаларының талаптары сақталмаған.

**5-тармақ:** *(Тиімсіз жоспарлау)* 169 «Өзгеде нысаналы шығыстар» және 159 «Өзге де қызметтер мен жұмыстарға ақы төлеу» ерекшеліктері бойынша бюджеттік өтінімнің нақты шығыстарға толық жасалмауы (*бюджеттік өтінім сомасынан, нақты шығыстардың артып кетуі*) және бюджеттік өтінімге шығыстардың әрбір түрі бойынша тиісті құжаттар мен негіздемелер қоса берілмеуі, бюджет жүйесінің негізділік принципінің сақталмау салдарынан, бюджет жобасына шығыстарды енгізу қажеттігін және олардың көлемдерінің негізділігін айқындайтын нормативтік құқықтық актілер немесе басқа да құжаттар негізінде бюджетті жоспарлау жүргізілмегендіктен **14 мекемеде 582 339,9 мың теңгеге** бюджет қаржысы **тиімсіз жоспарланған**.

*Анықтама ретінде:*

*- Қазығұрт аудандық №1 БЖСМ-де 4 213,0 мың теңге;*

*- Қазығұрт аудандық №2 БЖСМ-де 4 755,0 мың теңге;*

*- Қазығұрт аудандық №4 БЖСМ-де 6 304,0 мың теңге;*

*- Мақтарал аудандық №1 БЖСМ-де 7 361,0 мың теңге;*

*- Отырар аудандық №1 БЖСМ-де 53 143,8 мың теңге;*

*- Отырар аудандық №2 БЖСМ-де 50 125,7 мың теңге;*

*- Шардара аудандық №2 БЖСМ-де 41 012,0 мың теңге;*

*- Олимпиада резервін даярлау орталығында 3 759,2 мың теңге;*

*- Облыстық №4* *олимпиада резервінің мамандандырылған* *БЖСМ-де 249 562,9 мың теңге;*

*- Жетісай аудандық №1 БЖСМ-де 561,0 мың теңге;*

*- Кентау қалалық №4 БЖСМ-де 2680,3 мың теңге;*

*- Облыстық Ұлттық спорт түрлерінен БЖСМ-де 17 580,0 мың теңге.*

*- Сауран спорт клубында 24 267,0 мың теңге тиімсіз жоспарланған;*

*- Футбол мектебінде 117 015,0 мың теңге тиімсіз жоспарланған.*

**Бұл ретте,** Қазақстан Республикасы Қаржы министрiнiң 2014 жылғы 24 қарашадағы № 511 бұйрығымен бекітілген «Бюджеттік өтінімді жасау және ұсыну қағидаларының» 48 тармағының талаптары сақталмаған. Сонымен қатар, Қазақстан Республикасының 2008 жылғы 4 желтоқсандағы N 95-IV Бюджет Кодексінің 3 бабының 1 тармағының 12-4) тармақшасына сәйкес бюджет қаражатын бюджет жүйесінің қағидаттарына сәйкес келмейтін жоспарлау және (немесе) пайдалану - бюджет қаражатын **тиімсіз жоспарлау** болып есептеледі.

**6-тармақ:** *(Тиімсіз жоспарлау)*Аудитпен қамтылған кезең аралығында мекеменің басқарушы органы Түркістан облысы дене шынықтыру және спорт басқармасы басшысымен келісіліп, **Созақ аудандық №1 БЖСМ-ің** директорымен бекітілген штаттық кестесінде су спорт түрлері (*су добы, жүзу, әртістік жүзу, суға секіру*) бойынша оқытушы жаттықтырушылар бекітілмеген және мекеменің Жарғысында және басқада нормативтік құқықтық актілермен су спорт түрлерімен айналысуға рұқсат берілмеген.

Аудитпен қамтылған кезең аралығында 285 006 045 «бюджеттік бағдарламасы, оның ішінде 159 «Өзге де қызметтер мен жұмыстар» ерекшелігі бойынша бюджеттік өтінімдер жасалмаған. Бірақ осы аудитпен қамтылған кезең аралығында «Шұғыла Нұр» ЖШС-гінен 74 628,0 мың тенгеге жабық бассейн жалға алып, қаржы аударып берген. Сонымен бірге Жеке кәсіпкер Жакаева спорт залын жалға алып 10 688,4 мың тенге қаржы аударып берген. Барлығы 85 316,4 мың теңгеге Шығыстарды есептеуде жоспарланған шығыстарды негiздеу үшiн түсiндiрме жазба, қосымша егжей-тегжейлi есептеулер және шығыстардың түрлерi бойынша негiздемелер көрсетілетін бюджеттік өтінім жасалмаған. Яғни **Созақ аудандық №1 БЖСМ-і бойынша 85 316,4 мың теңгеге** тиімсіз жоспарланған.

**Бұл ретте,** Қазақстан Республикасының 2008 жылғы 4 желтоқсандағы №95-IV Бюджет Кодексінің 4 бабының 9) тармақшасы негізділік принципі - бюджет жобасына қандай да болсын түсімдерді немесе шығыстарды енгізу қажеттігін және олардың көлемдерінің негізділігін айқындайтын нормативтік құқықтық актілер және басқа да құжаттар негізінде бюджетті жоспарлау, сондай-ақ бюджет қаражаты мен мемлекет активтерін Қазақстан Республикасының заңнамасына сәйкес пайдалану Ал, Қазақстан Республикасының 2008 жылғы 4 желтоқсандағы N 95-IV Бюджет Кодексінің 3 бабының 1 тармағының 12-4) тармақшасына сәйкес бюджет қаражатын бюджет жүйесінің қағидаттарына сәйкес келмейтін жоспарлау және (немесе) пайдалану - бюджет қаражатын тиімсіз **жоспарлау** болып есептеледі.

**7-тармақ:** *(Тиімсіз пайдалану)* «Түркістан облысының дене шынықтыру және спорт басқармасы» мемлекеттік мекемесінің 285 002 «Облыстық деңгейде спорт жарыстарын өткізу» бюджеттік бағдарламасына бөлінген 2023 жылы 125 172,5 мың теңге, 2024 жылы 81 121,0 мың теңге **барлығы 206 293,5** **мың теңге** облыстық деңгейде спорт жарыстарын өткізуге емес, түрлі деңгейдегі (халықаралық, республикалық, облыстық) жарыстарға және оқу-жаттығу жиындарына қатысуға жұмсалып тиімсіз пайдаланған.

**Бұл ретте,** Қазақстан Республикасы Қаржы министрінің 2014 жылғы 18 қыркүйектегі «Қазақстан Республикасының Біріңғай бюджеттік сыныптамасының кейбір мәселелері» №403 бұйрығымен бекітілген Қазақстан Республикасының бюджет шығыстарының функционалдық сыныптамасының 1-қосымшасының талаптары сақталмаған. Сонымен қатар, Қазақстан Республикасының 2008 жылғы 4 желтоқсандағы №95-IV «Бюджет Кодексінің» 4 бабының 9),12) және 13) тармақшалары, яғни бюджет жүйесінің негізділік, тиімділік және жауапкершілік принциптері сақталмаған.

**8-тармақ:** *(Тиімсіз пайдалану)* «Түркістан облысының қаржы басқармасы» мемлекеттік мекемесі басшысының 2016 жылғы 21 сәуірдегі №138 бұйрығына сәйкес «Бадам су арнасында су және ескек есу спорт түрі үшін универсалды оқу жаттығу базасын» (*бұдан әрі – База*) **Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі»** коммуналдық мемлекеттік мекемесінің теңгеріміне берілген. Базаның жалпы құны 641 067,7 мың теңгені *(оның ішінде: ғимарат құны 514 661,0 мың теңге, құрал-жабдықтар құны 126 406,7 мың теңге)* құраған.

Түркістан облысы әкімдігінің 2018 жылғы 25 тамыздағы №250 қаулысының 2-қосымшасымен Шымкент қаласы, Еңбекші ауданы, №262 квартал, №405 участокта орналасқан Мекеменің Базасы Шымкент қаласының теңгеріміне беру туралы тапсырылған.

Осыған орай, 2018 жылдың 10 қыркүйегінде Шымкент қаласының дене шынықтыру және спорт басқармасына берілген. Базаның қалдық құны 433 601,8 мың теңгені құраған.

2018 жылдың тамыз айында Түркістан облысының әкімі Ж.Туймебаев пен Шымкент қаласының әкімі Г.Абдрахимовтің арасында «Облыстық коммуналдық меншікке ведомстволық бағынысты ұйымдарды беру жөніндегі» жол картасы келісілген. Аталған жол картада «Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінен 2018 жылғы қазан айында ғимарат Шымкент қаласына беріледі, Мекеме Түркістан облысының балансында қалады», сонымен қатар, Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесіне қызмет көрсетуге жалдау шартын нөлдік ставка бойынша жасасу қажет делінген.

Жол картада Мекеме жоғарыда аталған Базада спортшылар шұғылдана береді деген талабы орындалмаған, себебі, Шымкент қаласының дене шынықтыру және спорт басқармасына бағынысты мекеменің спортшылары шұғылдануына байланысты Базадан Мекемені шығарған.

Алайда, Мекеме тарапынан құрал-жабдықтарды алып кету бойынша бірқатар хаттар жолданғанымен, Базаны қабылдап алған Шымкент қаласының дене шынықтыру және спорт басқармасына бағынысты мекеменің кіргізбеуі салдарынан. Базадағы құрал-жабдықтарды облыс әкімдігінің қаулысында немесе Шымкент қаласымен түзілген өткізу-қабылдау актісінде өткізу туралы көрсетілмеген.

Қазіргі таңда 584 дана бастапқы құны **111 904,6 мың теңгені** құрайтын құрал-жабдықтар Бадам су арнасында су және ескек есу спорт түрі үшін универсалды оқу жаттығу базасында қалып қоюына байланысты Мекеменің спортшылары шұғылданбай, мекеменіңпайдаланбай тұрғандығы анықталды.

Бұл ретте, Қазақстан Республикасының 2008 жылғы 4 желтоқсандағы №95-IV «Қазақстан Республикасының Бюджет кодексінің» 4-бабы, 9) және 12) тармақшаларының «тиімділік принципінің» талаптары сақталмаған.

**9-тармақ:** *(тиімсіз пайдалану)* Бюджет кодексінің 4-бабының 12) тармағында «тиімділік қағидаты – бюджет қаражатының бекітілген көлемін пайдалана отырып, ең үздік тікелей және түпкілікті нәтижеге қол жеткізу немесе бюджет қаражатының аз көлемін пайдаланып, тікелей және түпкілікті нәтижеге қол жеткізу қажеттігін негізге ала отырып, бюджетті әзірлеу және атқару» ұғым берілген.

Алайда, аудитпен қамтылған кезең аралығында спортшылар Қазақстан Республикасының Чемпионатына мен Қазақстан Республикасының кубогына қатысып, нәтиже көрсетпеген немесе жүлделі орын алмаған. Яғни **14 мекемеде 315 903,0 мың теңгеге** бюджет қаржысы тиімсіз пайдаланылған.

*Анықтама ретінде:*

*-* *Сайрам аудандық №1 БЖСМ-де 2 805,6 мың теңге;*

*- Сайрам аудандық №2 БЖСМ -де 3 175,0 мың теңге;*

*- Облыстық №2* *олимпиада резервінің*

*мамандандырылған* *БЖСМ-де 5 360,0 мың теңге;*

*- Ә.Нұрмаханов атындағы БЖСМ -де 4 334,1 мың теңге;*

*- Облыстық Ұлттық спорт түрлерінен БЖСМ-де 6 266,7 мың теңге;*

*- Төлеби аудандық №3 БЖСМ-де 11 233,4 мың теңге;*

*- Арыс қалалық №1 БЖСМ-де 18 695,9 мың теңге;*

*- Арыс қалалық №2 БЖСМ-де 2 855,1 мың теңге;*

*- Арыс қалалық №3 БЖСМ-де 3 692,6 мың теңге;*

*- Б.Саттарханов атындағы МИК-де 3 751,3 мың теңге;*

*-облыстық Су спорты түрлерінен*

*олимпиада резервінің мамандандырылған* *БЖСМ-де 40 412,3 мың теңге;*

*- Тұран спорт клубы нда 206 553,0 мың теңге;*

*- Бәйдібек аудандық №1 БЖСМ-де 923,0 мың теңге;*

*- Түлкібас аудандық №3 БЖСМ-де 5 845,0 мың теңге.*

Жоғарыда көрсетілген мекемелер бойынша, спорт түрлеріне жұмсалған 315 903,0 мың теңге чемпионаттарда жетістіктерге жетпегендігін ескере келе, осы жарыстарға және оқу-жаттығу жиындарына жұмсалған қаржылар тиімсіз жаратылған қаржы деп тұжырымдауға болады.

Бұл ретте, Қазақстан Республикасының 2008 жылғы 4 желтоқсандағы №95-IV Бюджет Кодексінің 4-бап 9) және 12) тармақшаларының талаптары сақталмаған.

**10-тармақ:** *(тиімсіз пайдалану)* Сондай-ақ, **облыстық №3 олимпиада резервінің мамандандырылған БЖСМ-нің** бухгалтерлік есебі бойынша (1С бағдарламасы) баланстық бағасы 2200,0 мың теңге құрайтын «Станок для натяжки струн для тенниса» және бағасы 300,0 мың теңге, барлық сомасы 3300,0 мың теңге құрайтын 11 дана «Столы настольного тенниса» тіркелген, алайда аудит барысында анықталғаны, аталған тауарлы заттар алынған түсініктемеге Сарыағаш қаласы, Түркістан қаласы және Сауран ауданындағы спорт залдарында тұр.

Сонымен қатар, спорт мектебінде теннис, үстел теннисі және бадминтон спорт түрлері 2023 жылдың қараша айында жабылғанын ескерсек, баланстық құны **5 500,0 мың теңге** құрайтын тауарлы заттар, мекеменің балансында тиімсіз пайдаланбай тұрғаны анықталды.

**Бұл ретте,** Қазақстан Республикасының 2008 жылғы 4 желтоқсандағы №95-IV Бюджет Кодексінің 4-бап 12) тармақшасының талаптары «тиімділік қағидаты» сақталмаған.

**11-тармақ:** *(тиімсіз пайдалану)* Аудитпен қамтылған кезең аралығында салықты уақытылы төлемегені үшін және міндетті зейнетақы жарнасын, мемлекеттiк әлеуметтiк сақтандыру қорына әлеуметтiк аударымдарды уақытылы төлемегені үшін, есептелінген өсімпұл сомаларына **8 мекемелер 167,9 мың теңгені** **төлеп, бюджет қаражатын тиімсіз жұмсаған.**

*Анықтама ретінде:*

*- Қазығұрт аудандық №1 БЖСМ-де 2,1 мың теңге;*

*- Қазығұрт аудандық №3 БЖСМ-де 2,5 мың теңге;*

*- Мақтарал аудандық №2 БЖСМ-де 3,5 мың теңге;*

*- Ордабасы аудандық №1 Қажымұқан атындағы БЖСМ-де 55,4 мың теңге;*

*- Ордабасы аудандық №2 БЖСМ-де 73,7 мың теңге;*

*- Түлкібас аудандық №4 БЖСМ-де 15,0 мың теңге;*

*- Облыстық №6 БЖСМ-де 2,3 мың теңге;*

*- Келес аудандық №2 БЖСМ-де 13,4 мың теңге.*

**Бұл ретте,** Қазақстан Республикасының 2008 жылғы 04 желтоқсандағы №95-IV «Бюджет Кодексінің» 4 бабы 12 тармақшасының (*тиімділік принципі- бюджет қаражатының бекітілген көлемін пайдаланып, ең үздік тікелей нәтижеге қол жеткізу қажеттілігін негізге ала отырып, бюджеттерді әзірлеу және атқару немесе бюджет қаражатының аз көлемін пайдаланып, тікелей нәтижеге қол жеткізу*) талаптары сақталмаған.

**12-тармақ:** *(тиімсіз пайдалану)* Аудит жүргізу барысында **Облыстық Ұлттық спорт түрлерінен БЖСМ-ның** теңгеріміндегі Түркістан облысы, Түлкібас ауданы, Майлыкент ауылдық округі, Т.Рысқұлов елді мекені, О.Сейдалиев көшесі №42 үйде орналасқан жылқы қорадағы жылқыларға бақылау өлшемін жүргізу барысында 2024 жылғы 14 қарашадағы жағдайға ұсынған мәліметтеріне сәйкес 30 жылқының 21 бас жылқы спорт түрлеріне жарамсыз екендігі көрсетілген.

Жалпы, аудитпен қамтылған аралықта жалпы 66 жылқының 7 бас жылқы өлгендігі, 29 бас жылқы спортқа жарамсыздығына байланысты 2023 жылы аукционмен 11 525,5 мың теңге сатылған. Ал, қалған 30 бас жылқының 21 бас жылқысы спортқа жарамсыздығы, 9 бас жылқының жарамды екендігі жөнінде мәлімет ұсынылған.

Ұсынған мәліметтерге сәйкес жоғарыда жылқылардың жарамсыздығына байланысты 2022 жылы 16 бас жылқыны 15 310,0 мың теңгеге, 2023 жылы 23 бас жылқыны 38 012,0 мың теңгеге, 2024 жылдың 8 айында 18 бас жылқыны 14 703,3 мың теңгеге, барлығы 68 025,3 мың теңгеге жылқыларды тиісті спорт түрлеріне жалға (жем-шөп шығындарын қоса алғанда) алған.

Сонымен қатар, 2022-31.08.2024 жылдар аралығында Кәспорынның теңгеріміндегі жылқыларға жем шөп шығындарына 2022 жылы 64 832,0 мың теңгеге, 2023 жылы 50 979,0 мың теңгеге, 2024 жылдың 8 айында 25 829,3 мың теңге, барлығы 141 640,3 мың теңгеге жылқыларға жем шөпке қаржы жұмсалған.

Ұсынылған мәліметтерге сәйкес аудитпен қамтылған аралықтағы 66 бас жылқының 13,6% ғана жарамды болса, қалған 57 бас жылқы (оның ішінде өлгені қоса алғанда) немесе 86,4% спортқа жарамсыз екендігін көрсетеді.

Орта есеппен 1 жылқыға шаққанда (141 640,3 м.т/66=2 146,1 мың теңге) 2 146,1 мың теңгені құраса, яғни, спортқа жарамсыз 57 бас жылқыға жұмсалған **122 325,7 мың теңге** **жем-шөпке жұмсалған қаржылар тиімсіз жаратылған қаржы деп тұжырымдауға болады.**

**Бұл ретте,** Қазақстан Республикасының 2008 жылғы 4 желтоқсандағы №95-IV «Қазақстан Республикасының Бюджет кодексінің» 4-бабы, 9) және 12) тармақшаларының «Тиімділік принципінің» талаптары сақталмаған.

**Рәсімдік сипаттағы бұзушылықтар туралы**

Сондай-ақ, рәсімдік сипаттағы бұзушылықтар 197 бірлікті құрады *(оның ішінде бюджет заңнамасын бұзушылықтары 65 бірлік, бухгалтерлік есепті жүргізу кезінде заңнама бұзушылықтары 62 бірлік, мемлекеттік сатып алу саласындағы заңнаманы бұзушылық 1 және өзге де салалық заңнама бұзушылықтары 69 бірлік)*.

Осы анықталған кемшіліктер мен бұзушылықтардың бірқатарына тоқталып өтсек.

*Аудит барысында жүргізілген талдау, мемлекеттік аудит объектісінің қызметін регламенттейтін құжаттардың мынадай кемшіліктерін көрсетті:*

**13-тармақ:** Түркістан облысы әкімдігінің 2018 жылғы 22 тамыздағы №245 қаулысы негізінде Түркістан облысы дене шынықтыру және спорт басқармасының «Бекзат Саттарханов атындағы Түркістан облыстық олимпиада резервінің мамандандырылған мектеп-интернат-колледжі» коммуналдық мемлекеттік мекемесі болып қайта аталып, мекемеге **«Колледж»** статусы берілген.

Мекемеге білім беру саласындағы «Жалпы орта білім беру» қызметімен айналысуға лицензия 20.03.2003 жылы шектеусіз мерзімге берілген.

Ал **«Колледж»** бойынша білім беруге тиісті лицензия алынбаған. Нәтижесінде бүгінгі таңға дейін мекеменің Жарғысында көрсетілген кәсіптік және техникалық білімінің кәсіптік оқу бағдарламаларын іске асыру бойынша 0103000 «Дене тәрбиесі және спорт» мамандығы, 0103033 «Спорт жаттықтырушысы – оқытушы» біліктілігі бойынша орта буын білікті мамандар даярлау іске асырылмаған.

Қазақстан Республикасының Заңының 2014 жылғы 16 мамырдағы №202-V ҚРЗ «Рұқсаттар және хабарламалар туралы» 29-бап. Лицензияны және (немесе) лицензияға қосымшаны беру шарттары, 1-тармағына сәйкес, лицензиялар лицензиардың орналасқан жері бойынша беріледі.

Лицензия алу үшін мекеменің санитариялық-эпидемиологиялық қорытындысы сай болуы қажет.

Алайда, Қазақстан Республикасы Денсаулық сақтау министрлігінің Қоғамдық денсаулық сақтау комитеті Қоғамдық денсаулық сақтау департаментінің Шымкент қаласы Абай ауданының қоғамдық денсаулық сақтау басқармасының 12.04.2019 жылғы берілген санитариялық-эпидемиологиялық қорытындысына сәйкес, мекеме санитариялық ережелер мен гигиеналық нормативтерге сай емес деп көрсеткен.

**Бұл ретте,** мекеме Жарғының 3-тарау, 11,12-тармақтары, 7-тарау 44-52-тармақтары және 8-тарау 53-77 тармақтары бойынша тиісті деңгейде жұмыстар атқармаған.

**14-тармақ:** Қазақстан Республикасы Мәдениет және спорт министрінің 2014 жылғы 22 қарашадағы № 106 бұйрығымен бекітілген «Спорт резервін және жоғары дәрежелі спортшыларды даярлау жөніндегі оқу-жаттығу процесі жүзеге асырылатын балалар-жасөспірімдер спорт мектептерінің, мүгедектігі бар адамдарға арналған спорт мектептері қызметінің қағидаларының» 2-қосымша, 2-тарау Мақсаттары мен міндеттері,

*6-тармағында «Спорт мектептерінің негізгі мақсаттары»:*

 1) оқушыларды дене шынықтырумен және спортпен жүйелі шұғылдануға тарту;

2) оқушылардың белгілі бір спорт түріне қабілетін анықтау;

 3) оқушыларды спорт түрлеріне оқыту және моральдық-ерік қасиеттерін тәрбиелеу.

*7-тармағында «Спорт мектептерінің негізгі міндеттері»:*

  1) оқушылар арасында олардың денсаулығын нығайтуға және жан-жақты дене мүмкіндігінің жетілуіне бағытталған дене шынықтыру-сауықтыру және тәрбиелік жұмыстарды жүзеге асыру;

  2) жалпы білім беру мектептерінде және басқа да білім беру мекемелеріне спорт мектебінде жүргізілетін спорт түрлері бойынша әдістемелік және спорттық-бұқаралық жұмыстарға жан-жақты көмек көрсету;

  3) спорт резервін, аудандық, қалалық, облыстық, республикалық құрама командаларға үміткерлер даярлауды қамтамасыз ету және спорт мектептерінде жоғары дәрежелі спортшыларды тәрбиелеу.

*8-тармағында «Алға қойылған міндеттерді іске асыру үшін спорт мектептері»:*

  1) жыл бойы тұрақты сабақтар өткізу үшін жағдайлар жасайды;

  2) қабілетті оқушыларды болашақта спорт түрлері бойынша мамандыру үшін іріктеу жүйесін ұйымдастырады;

  3) жүйелі тәрбиелік жұмыстарды, соның ішінде оқушылардың спорттық этиканы сақтау дағдыларын, ұйымшылдығын дамытуды ұйымдастырады;

  4) алдыңғы қатарлы спортық технологияларды пайдаланып, соның ішінде оқу-жаттығу процесін ұйымдастырады;

   5) спорттық жарыстарды жүйелі өткізеді және оқушылардың спорттық жарыстарға белсенді қатысуын қамтамасыз етеді;

   6) оқушылардың қажетті теориялық білімді және тәжірибиелік дағдыларды игеруін қамтамасыз етеді» делінген.

Алайда, Кәсіпорынның Түркістан облысы әкімдігінің 2018 жылғы 22 тамыздағы №245 қаулысымен *(17-қосымша)* бекітілген жарғысында жоғарыда аталған Кәсіпорынның негізгі мақсаттары, негізгі міндеттері және алға қойылған міндеттерді іске асыру үшін спорт мектептері атқаратын қызметтері 3 мекемеде көрсетілмеген.

*Анықтама ретінде:*

*- Ұлттық спорт түрлерінен БЖСМ-де;*

*-Облыстық №1 олимпиада резервінің мамандандырылған БЖСМ-де;*

*-Облыстық №3 олимпиада резервінің мамандандырылған БЖСМ-де.*

**Бұл ретте,** Қазақстан Республикасы Мәдениет және спорт министрінің 2014 жылғы 22 қарашадағы № 106 бұйрығымен бекітілген «Спорт резервін және жоғары дәрежелі спортшыларды даярлау жөніндегі оқу-жаттығу процесі жүзеге асырылатын балалар-жасөспірімдер спорт мектептерінің, мүгедектігі бар адамдарға арналған спорт мектептері қызметінің қағидаларының» 6, 7, 8-тармақтарының талаптары сақталмаған.

**15-тармақ:** Аудитпен қамтылған мерзімде Мекемеде жалақы төлеу кезінде әрбір жұмыскерге жазбаша немесе электрондық нысанда ай сайын хабарлауға міндетті тиісті кезең ішінде оған тиесілі жалақының құрамдас бөліктері, жүргізілген ұстап қалулардың мөлшерлері мен негіздері туралы, оның ішінде ұстап қалынған және аударылған міндетті зейнетақы жарналары туралы, сондай-ақ төленуге тиісті жалпы ақша сомасы туралы мәліметтер **19 мекемеде** хабарланбаған.

*Анықтама ретінде:*

*-Төлеби аудандық №3 БЖСМ;*

*-Келес аудандық №1 БЖСМ;*

*-Арыс қалалық №1 БЖСМ;*

*-Арыс қалалық №2 БЖСМ;*

*-Арыс қалалық №3 БЖСМ;*

*-Жетісай аудандық №1 БЖСМ;*

*-Кентау қалалық №4 БЖСМ;*

*-Қазығұрт аудандық №2 БЖСМ;*

*-Мақтарал аудандық №1 БЖСМ;*

*-Су спорт кешені;*

*-Облыстық Су спорты түрлерінен олимпиада резервінің мамандандырылған* *БЖСМ;*

*-Футбол мектебі;*

*-Сауран спорт клубы;*

*-Отырар аудандық №1 БЖСМ;*

*-Отырар аудандық №2 БЖСМ;*

*-Созақ аудандық №1 БЖСМ;*

*-Созақ аудандық №2 БЖСМ;*

*-Облыстық №4* *олимпиада резервінің мамандандырылған* *БЖСМ;*

*-Шардара аудандық №2 БЖСМ.*

**Бұл ретте,** Қазақстан Республикасының Кодексі 2015 жылғы 23 қарашадағы № 414-V «Қазақстан Республикасының Еңбек Кодексінің» 113-бабы, 2 тармағының талаптары сақталмаған.

**16-тармақ:** Қазақстан Республикасы Мәдениет және спорт министрінің м.а. 2022 жылғы 21 қыркүйектегі № 273 бұйрығымен бекітілген «Қазақстан Республикасының аумағында және оның шегінен тыс жерде өткізілетін спорттық іс-шараларға дайындалу және қатысу кезеңінде спортшыларды, жаттықтырушыларды және дене шынықтыру және спорт саласындағы мамандарды, әскери қызметшілер мен құқық қорғау органдарының қызметкерлерін қамтамасыз етудің заттай нормалары» туралы нормативтік құжаттың 1-қосымшасы «спортшыларды, жаттықтырушыларды және дене шынықтыру мен спорт саласындағы мамандарды, әскери қызметшілер мен құқық қорғау органдарының қызметкерлерін даярлауды қамтамасыз ететін оқу-жаттығу процестерінде спорттық киім-кешекпен қамтамасыз етудің заттай нормалары» - деп аталатын кестесіндегі спортшылары мен жаттықтырушылары спорттық киім-кешекпен қамтамасыз етудің заттай нормаларымен қамтамасыз етілмеген. Яғни, аудиторлық іс-шарамен қамтылған кезең аралығында **14 мекемеде** киім-кешекпен қамтамасыз етуге бюджеттен қаражат бөлінбеген.

*Анықтама ретінде:*

*-Мақтарал аудандық №2 БЖСМ;*

*-Түлкібас аудандық №4 БЖСМ*

*-Төлеби аудандық №3 БЖСМ;*

*-Арыс қалалық №1 БЖСМ;*

*-Арыс қалалық №2 БЖСМ;*

*-Арыс қалалық №3 БЖСМ;*

*-Су спорт кешені;*

*-Бәйдібек аудандық №1 БЖСМ;*

*-Келес аудандық №2 БЖСМ;*

*-Облыстық №1* *олимпиада резервінің мамандандырылған* *БЖСМ;*

*-Облыстық №3* *олимпиада резервінің мамандандырылған* *БЖСМ;*

*-Облыстық №5* *олимпиада резервінің мамандандырылған* *БЖСМ;*

*-Шардара аудандық №1 БЖСМ;*

*-Шардара аудандық №3 БЖСМ.*

**17-тармақ:** Қазақстан Республикасы Қаржы министрінің 2014 жылғы 4 желтоқсандағы №540 бұйрығымен бекітілген «Бюджеттің атқарылуы және оған кассалық қызмет көрсету ережесінің» 261 тармағының талаптары сақталмай, 2022-2023 жылдар және 2024 жылдың 31 тамызы аралығында мекемеге алынған корпоративтік төлем карточкаларын тіркеу журналы **11 мекемеде** арналмағаны және тіркелмегені анықталды.

*Анықтама ретінде:*

*-Спорт Басқармасы;*

*-Қазығұрт аудандық №1 БЖСМ;*

*-Қазығұрт аудандық №2 БЖСМ;*

*-Қазығұрт аудандық №3 БЖСМ;*

*-Қазығұрт аудандық №4 БЖСМ;*

*-Мақтарал аудандық №2 БЖСМ;*

*-Ордабасы аудандық №1 БЖСМ;*

*-Ордабасы аудандық №2 БЖСМ;*

*-Түлкібас аудандық №4 БЖСМ;*

-*Облыстық №6 БЖСМ* ;

*-Келес аудандық №2 БЖСМ.*

**18-тармақ:** Мекемелерде аудитпен қамтылған аралықта, мекеме қызметкерлеріне тиісті айлық жалақылары айдың бірінші жартысында толық көлемде төленіп, төлеу мерзімінен ерте төлем жасалынған. Қазақстан Республикасының Қаржы Министірлігінің 2010 жылғы 03 тамыздағы бұйрығымен бекітілген Мемлекеттік мекемелерде бухгалтерлік есеп жүргізу Ережесінің 175 тармағының еңбекақыны есептеу айына бір рет жүргізіледі және айдың соңғы күні есепте көрсетіледі. Мемлекеттік мекемелердің қызметкерлеріне еңбекақы төлеу бюджетті атқару ережелерінде белгіленген. айдың бірінші жартысына қызметкерлерге еңбек ақысының 50%-ы мөлшерінде аванс берілуі мүмкін деген талабы **19 мекемеде** сақталмаған.

*Анықтама ретінде:*

*-Түлкібас аудандық №4 БЖСМ;*

-*Облыстық №6 БЖСМ* ;

*-Бәйдібек аудандық №1 БЖСМ;*

*-Келес аудандық №2 БЖСМ.*

*-Сауран спорт клубы;*

*-Отырар аудандық №1 БЖСМ;*

*-Отырар аудандық №2 БЖСМ;*

*-Созақ аудандық №1 БЖСМ;*

*-Созақ аудандық №2 БЖСМ;*

*-Облыстық №1* *олимпиада резервінің мамандандырылған* *БЖСМ;*

*-Облыстық №3* *олимпиада резервінің мамандандырылған* *БЖСМ;*

*-Облыстық №4* *олимпиада резервінің мамандандырылған* *БЖСМ;*

*-Облыстық №5* *олимпиада резервінің мамандандырылған* *БЖСМ;*

*-Шардара аудандық №1 БЖСМ;*

*-Шардара аудандық №2 БЖСМ;*

*-Шардара аудандық №3 БЖСМ;*

*-Қазығұрт аудандық №4 БЖСМ;*

*-Ордабасы аудандық №1 БЖСМ;*

*-Ордабасы аудандық №2 БЖСМ.*

**Бұл ретте,** Қазақстан Республикасының Қаржы Министірлігінің 2010 жылғы 03 тамыздағы бұйрығымен бекітілген Мемлекеттік мекемелерде бухгалтерлік есеп жүргізу Ережесінің 175 тармағының талаптары сақталмаған.

**19-тармақ:** Кәсіпорынның 2022-2026 жылдарға арналған 2023 жылға арналған даму жоспары «Түркістан облысының дене шынықтыру және спорт басқармасы» ММ-нің 2022 жылғы 20 желтоқсандағы №180-н/қ бұйрығымен, 2023 жылғы 29 желтоқсандағы №179-н/қ бұйрығымен және 2024 жылғы 20 тамызындағы №130-н/қ бұйрығымен бекітіліп, «Ақпараттық есептеу орталығы» АҚ-ның www.gosreestr.kz веб-порталына, Даму жоспарының орындалуы бойынша есебімемлекеттік мүлік тізіліміне кеш енгізілген.

*Анықтама ретінде:*

*-Ә.Нұрмаханов атындағы БЖСМ;*

*-Тұран спорт клубы.*

**Бұл ретте,** Қазақстан Республикасы Ұлттық экономика министрінің 2019 жылғы 14 ақпандағы №14 бұйрығымен бекітілген «Мемлекет бақылайтын акционерлік қоғамдар мен жауапкершілігі шектеулі серіктестіктердің, мемлекеттік кәсіпорындардың даму жоспарларын әзірлеу, бекіту, олардың іске асырылуын мониторингілеу және бағалау, сондай-ақ олардың орындалуы жөніндегі есептерді әзірлеу және ұсыну қағидаларының» 29 тармағы сақталмай, кәсіпорынның тиісті жылдарға арналған даму жоспарлары мемлекеттік мүлік тізіліміне мерзімінен кеш енгізілген.

**Бұдан бөлек, аудит объектілерінде жиі орын алатын кемшіліктер мен бұзушылықтар:**

**-** бюджеттік бағдарламалардың бекітілмеуі немесе мерзімінен кешіктіріліп бекітілуі;

- бухгалтерлік есеп және қаржылық есептілік жүргізу талаптарының сақталмауы;

- негізгі құралдарға түгендеу жұмыстарының жүргізілмеуі;

- дебиторлық және кредиторлық берешектердің орын алуы.

Бұған жол берудің себептері, қолданыстағы заңнама талаптарын сақтамау, сондай-ақ бюджет қаражатын жұмсаудың негізділігі мен заңдылығы бөлігінде басшылық тарапынан әлсіз бақылау болып табылады.

Қорыта келгенде, Мекемелерде нормативтік-құқықтық актілерді зерделеуді тұрақты негізде енгізу, қолданыстағы заңнамаға сәйкес бюджет қаражаты мен мемлекет активтерін тиімді пайдалану жөніндегі жұмыстарды жалғастыру қажет.

**2.3. Мемлекеттік аудит объектілері қызметінің әлеуметтік-экономикалық дамуға әсерін бағалау (өңірлік және (немесе) елдік бөліністе).**

Облыста халықты спортпен жүйелі шұғылдануға және дене шынықтырумен айналысуға 255 спорт нұсқаушы, ауылдық жерлерде жылдың басынан бастап **220** спорт жөніндегі әдіскерлер мен **238** спорт жөніндегі нұсқаушы штаттық бірліктері енгізілген.

Бүгінгі күнде, облыста спорт түрлері бойынша штаттағы жаттықтырушылар саны **1475** құрайды, оның ішінде ауылды жерде **1075** жаттықтырушы, жалпы білім беретін мектептерде – **5636** дене шынықтыру пәні мұғалімдері, оның ішінде ауылда 4423 жаттықтырушы.

Дене шынықтыру-сауықтыру және спорт саласындағы жұмысты   
**8127** штаттық қызметкерлер ұйымдастырып *(оның ішінде ауылдық жерде –* ***6317*** *адам)*  жүргізуде.

**Дене шынықтыру және спортпен шұғылданушылар бойынша мәлімет**

Қазіргі уақытта облыста 1658 дене шынықтыру және спорт ұжымы бар *(2022 жылға қарағанда 77 бірлікке артық)*, оларда 904959 адам спортпен шұғылданады *(2022 жылы - 827807, 77152 адамға артық).* Бұл дене шынықтыру және спортпен айналысатын облыс халқының 42,3 пайызын қамтиды.

Ведомстволық 1-ДШ статистикалық есебіне сәйкес дене шынықтыру және спортпен шұғылданатындар саны 42,3%-ға өскен, бұл 2022 жылғы кезеңнің көрсеткішімен салыстырғанда 8,5% - ке немесе 77 мың адамға көбейген.

2023 жылдың қорытындысы бойынша Түркістан облысында 904959 адам дене шынықтыру және спортпен жүйелі түрде шұғылданған оның ішінде:

Олимпиадалық спорт түрлері бойынша - 533831 адам;

Олимпиадалық емес спорт түрлері бойынша – 241094 адам;

Ұлттық спорт түрлері бойынша – 125722 адам;

Мүмкіндігі шектеулі тұлғаларға арналған спорт түрі бойынша – 4312 адам.

2024 жылдың 8 айында халық саны 2 151 923 адам, соның ішінде: дене шынықтыру және спортпен шұғылданатын барлық жастағы тұрғындар үлесі 955 166 адамға жетіп, облыстағы жалпы халықтың 44,39 %-ын *(жоспар 46 пайыз)* құраған.

Жыл басынан облыс аумағында 1443 бұқаралық спорттық іс-шаралар өткізіліп, оған 168 888 адам қатысқан.

Оның ішінде, ауылдық жерде 1319 іс-шара өткізіліп, 107 197 адам қатысқан. Аталған бұқаралық спорттық іс-шараларға 353,8 млн. теңге қаралған.

Сонымен қатар ұлттық спорт түрлерін насихаттау мақсатында 259 іс-шара өткізіліп, 30231 адам қатысқан.

Бұқаралық спорт

Облыста дене тәрбиесі және спортты дамыту бағытында 62 БЖСМ және ОРМБЖСМ (оның ішінде 52 аудандық, қалалық және 10 облыстық балалар мен жасөспірімдер спорт мектебі), 2 жоғары спорт шеберлігі мектебі, олимпиада резервінің мамандандырылған мектеп-интернат-колледжі, Олимпиадалық резерв даярлау орталығы, «Тұран» кәсіби футбол клубы» МКҚК, «Тұран» спорт ойын түрлері клубы» МКҚК, «Облыстық мүгедектерге арналған «Сауран» спорт клубы» КММ, «Түркістан» кәсіпқой бокс клубы» МКҚК, «Түркістан» теннис клубы» МКҚК, «Қысқы спорт түрлерінен «Түркістан» спорт клубы» МКҚК, «Облыстық дәрігерлік - дене тәрбиесі диспансері» МКҚК, «Бәйшешек» спорттық сауықтыру кешені» МКҚК, «Қыран» футбол клубы» МКҚК және «Орталық су спорт кешені» МКҚК жұмыс жасайды.

62 БЖСМ және ОРМБЖ спорт мектептерінде 62 (29 олимпиадалық, 33 олимпиадалық емес) спорт түрі дамытылған. Шұғылданушылар саны 50192 адамды құраған. Оның ішінде олимпиадалық спорт түрімен шұғылданатындар саны - 36302 адам, олимпиадалық емес спорт түрімен шұғылданатындар саны - 13890 адам.

Облыста жалпы 2235 жаттықтырушы жұмыс істесе, оның 1417 штаттық, оның ішінде 1386 жоғары білімді дене шынықтыру және спорт мамандықтары бар.

Облыс спортшыларының республикалық және халықаралық жарыстарға дайындығы және қатысуы үшін, 1 183 941,0 мың теңге қаржы бөлінген. Оның ішінде: олимпиадалық спорт түрлеріне 591 970,5 мың теңге, олимпиадалық емес спорт түрлеріне 355 138,3 мың теңге, ұлттық спорт түрлеріне 177 591,2 мың теңге, мүмкіндігі шектеулі жандардың арасындағы спорт түрлеріне 59 197,0 мың теңге.

Одан бөлек, облыста Б.Саттарханов атындағы олимпиада резервінің мамандандырылған метеп-интернат-колледжі спорттың 8 түрінен 43 жаттықтырушы 310 баламен тұрақты жұмыстар жүргізген. Атап айтқанда, бокс, еркін күрес, грек-рим күресі, дзюдо, футбол, таэквондо, жеңіл атлетика, ауыр атлетика.

Сонымен қатар, облыстық олимпиада резервін даярлау орталығында спорттың 13 түрінен 19 жаттықтырушы 198 баламен тұрақты жұмыстар жүргізілген. Атап айтқанда, таэквондо, дзюдо, грек-рим күресі, еркін күрес, әйелдер күресі, бокс, желкен спорты, байдарка мен каноэ есу, академиялық есу, жүзу, теннис, ауыр атлетика және каратэ.

Облыстық жоғары спорт шеберлігі мектебінде спорттың 11 түрінен 24 жаттықтырушы 110 баламен тұрақты жұмыстар жүргізу жүргізген. Атап айтқанда, бокс, дзюдо, еркін күрес, таэквондо, грек-рим күресі, әйелдер күресі, садақ ату, академиялық есу, байдарка және каноэ есу, ауыр атлетика, және теннис.

Облыстық олимпиадалық емес және ұлттық спорт түрлерінен жоғары спорт шеберлігі мектебінде спорттың 14 түрінен 28 жаттықтырушы 169 бала қамтылған. Спорт түрлері: қазақ күресі, белбеу күресі, джиу-джитсу, MMA, жекпе-жек, самбо, ушу, каратэ, панкратион, греплинг, әмбебап жепе-жек, қоян-қолтық ұрыс армрестлинг және гир көтеру спорты.

2023 жылы облыс спортшылары спорттың 62 түрі бойынша Қазақстан Республикасының чемпионаттары мен кубоктарына қатысып, 420 алтын, 299 күміс, 308 қола медальға (*жалпы 1027 медаль*) қол жеткізсе, сонымен қатар, Азия чемпионаттары мен кубоктарында 111 алтын, 69 күміс және 36 қола медальге (*жалпы 216 медаль*) ие болған.

Бұдан бөлек, Әлем чемпионаттары мен кубоктарында облыс спортшылары 74 алтын, 36 күміс және 20 қола медальға (*жалпы 130 медаль*) қол жеткізілген.

Спорт түрлері бойынша ұлттық құрама сапына еніп, жоғары нәтижелерге қол жеткізіп жүрген 128 спортшыға ай сайынғы стипендия төленген.

Спорт түрлерінен Қазақстан Республикасының құрама командаларының сапына Түркістан облысының 549 спортшысы кірген. Олардың ішінде: ересектер - 134, жастар - 198, жасөспірімдер - 217.

2023 жылы облыста 16 Қазақстан Республикасының халықаралық дәрежедегі спорт шебері, 38 Қазақстан Республикасының спорт шебері, 363 Қазақстан Республикасының спорт шеберіне кандидат спортшылар дайындалған.

2024 жылы басқарма арқылы қаржыландырылған 104 мемлекеттік меншіктегі спорт мекемелері мен кәсіпорындары тіркелген. Олардың ішінде:

* 62 балалар мен жасөспірімдер спорт мектептері *(10 облыстық, 52 аудандық-қалалық)*;
* 2 жоғары спорт шеберлігі мектебі *(олимпиадалық спорт түрлерінен, олимпиадалық емес және ұлттық спорт түрлерінен)*;
* 1 Облыстық дәрігерлік дене тарбиесі диспансері;
* 1 Облыстық олимпиада резервін даярлау мекемесі;
* 1 олимпиада резервінің мамандандырылған мектеп-интернат-колледжі;
* 3 мемлекеттік коммуналдық қазыналық кәсіпорны *(«Бәйшешек» спорт кешені, «Орталық-су спорты кешені», «Түркістан – Арена»стадионы)*;
* 7 облыстық спорт клубтары *(Тұран футбол клубы, Сауран спорт клубы, Бокс клубы, «Тұран» ойын спорт түрлері клубы,Қыран футбол клубы, Қысқы спорт түрлері клубы,Теннис клубы);*
* 27 мемлекеттік-жекешелік-әріптестігі мекемелері.

Спорт мекемелерінде 61 *(29 олимпиадалық, 32 олимпиадалық емес)* спорт түрі дамытылып, 2 426 жаттықтырушы 60 173 баламен жұмыс жасауда.

2024 жылғы 8 айдың қорытындысы бойынша медаль саны 1196 құрады (*447 алтын, 336 күміс, 413 қола*).2023 жылдың бірінші жарты жылдығымен салыстырғанда өсім 10,7% құрады.

2024 жылы ұлттық құрамаға жалпы 616 спортшы еніп, 2023 жылмен салыстырғанда өсім 41-%-ға құраған.

*Мемлекеттік жекешілік-әріптестік тетігі арқылы облыс көлемінде 2017-2024 жылдар аралығында атқарылған жұмыстар бойынша мәлімет*

Қазақстан Республикасы Ұлттық экономика министрінің м.а. 2015 жылғы 25 қарашадағы №725 «Мемлекеттік-жекешелік әріптестік жобаларын жоспарлаудың және іске асырудың кейбір мәселелері туралы» бұйрығының 1-параграфының 76-тармағының 11-тармақшасына сәйкес, облыста мемлекеттік-жекешелік әріптестік аясында белсенді жұмыстар жүргізілуде.

Мемлекеттік-жекешелік әріптестік тетігі арқылы спорт саласы бойынша 2024 жылы жалпы 27 жоба келісім-шартқа сәйкес жұмыс атқарады.

Жалпы 27 жобада 28 спорт түрінен 7684 баламен 168 жаттықтырушы жұмыс атқаруда.

Облыста мемлекеттік - жекешілік әріптестік ұйымдары арасында жалпы барлығы 184аудандық, облыстық және республикалық спорттық жарыстарға барлығы 1102спортшылар қатысқан. Оның ішінде 56 алтын, 87 күміс, 125 қола медальдармен марапатталған.

16 мемлекеттік - жекешелік әріптестік жобалары 2024 жылы желтоқсан айында келісім шартқа сәйкес жұмыстары тоқтатылған.

Басқармаға бағынысты 54 спорттық мекемелердің өз меншігінде ғимараты болса, 23 спорттық мекеме *(сонын ішінде 17 БЖСМ)* ғимаратты жалға алып отыр. Аталған спорт ұжымдарында әкімшілік және спорт нысандарын 246,5 млн. теңгеге жалға алуда.

Сонымен қатар, 42 - БЖСМ газ, 9 - БЖСМ қатты отын, 2 - БЖСМ сұйық отын, 3 - БЖСМ электр энергиясын тұтынса, 6 - БЖСМ орталық жылу жүйесіне қосылған.

Облыста спортпен шұғылдануға жағдай жасау мақсатында 3814 спорт нысандары тіркелген *(2673 нысан білім беру мекемелерінде).* Оның ішінде 3056 нысан ауылдық жерде (80%), 758 нысан қалалы жерде (20%) орналасқан.

*21 стадион, 2 спорт сарайы, 2 оқу-жаттығу орталығы, 46 спорттық кешен, 116 спорттық манеж, 1 шаңғы базасы, 25 ату тирі, 21 теннис корты, 20 жүзу бассейні, 1081 спорт залдар (844 білім беру ұйымдарында), 2478 жазықтық құрылғылар (1793 білім беру ұйымдарында).*

2023 жылдың қорытындысымен 1000 адамға шаққанда спорттық инфрақұрылыммен қамтамасыз ету көрсеткіші 38,4 пайызға жетіп *(жоспар 31 пайыз)* жоспар орындалған.

2024 жылдың қорытындысымен 1000 адамға шаққанда спорттық инфрақұрылыммен қамтамасыз ету көрсеткіші 41,5 пайызға жетіп *(жоспар 40,5 пайыз)* жоспар орындалған.

Осылайша, Түркістан облысы дене шынықтыру және спорт басқармасы бойынша 47 бюджеттік бағдарлама әкімшісі бюджеттік бағдарламаларды іске асыру арқылы спорт саласында, ел азаматтарын салауатты өмір салтын ұстануға, спортпен жүйелі түрде айналысуға шақыру, дамыған спорттық инфрақұрылымға қол жеткізу, сондай-ақ қазақстандық спорттың әлемдік деңгейдегі бәсекеге қабілеттілігін арттыруға мүмкіндік беретін қолайлы жағдай жасауда.

**20-тармақ:** Алайда, аудиторлық іс-шара барысында жалпы саны 147 адамға, оның ішінде 52 бапкерлермен 95 спортшыларға сауалнама жүргізіліп, анкеталық сауалнама барысында бапкерлермен спортшыларда мына төмендегі жайттар анықталды.

***1.*** *Бапкерлерге жүргізілген сауалнама нәтижелері.*

Бапкерлердің біліктіліктер туралы сауалнамаға, 52 бапкердің 30-і, яғни 58 пайызы біліктілігі жоғары деңгейдегі жоғары, бірінші және екінші санатты жаттықтырушылар екендігін көрсетті.

*Спортты мемлекеттік қолдаудың деңгейі мен тиімділігін қалай бағалайсыз?* – делінген сауалнамаға 52 бапкердің 25-і, яғни 48 пайызы спортты мемлекеттік қолдаудың деңгейі мен тиімділігін өте төмен деңгейде бағалаған, яғни қаржы ресурстарының қисынсыз бөлінуі, спорт жүйесінде жемқорлықтың болуы және жүйені түбегейлі өзгертуді талап еткендігі көрсетілген.

*Спорт ұйымдарының спорттық жабдықтармен қамтамасыз етілуін қалай бағалайсыз?* – делінген сауалнамаға 52 бапкердің 26-і, яғни 50 пайызы спорт ұйымдары спорттық жабдықтармен қамтамасыз етілмеген деп бағалаған.

*Ұлттық құрамаға спортшыларды іріктеу тетігін қалай бағалайсыз?* – делінген сауалнамаға 52 бапкердің 22-і, яғни бапкерлердің 42 пайызының жауабы бойынша төмен бағаланған, атап айтқанда, 21 пайызы Ұлттық құрамаға спортшыларды іріктеу тетігін ашық емес іріктеу, жеке таныстық, жерлестік және т.б. фактілері орын алады деп бағаласа, 21 пайызы жауап бере алмаған.

*Жұмысқа орналасу кезінде сыбайлас жемқорлық фактілеріне тап болдыңыз ба?* – делінген сауалнамаға 52 бапкердің 21-і, яғни 40,4 пайызы төмен бағалаған атап айтқанда, 19,2 пайызы жемқорлық фактілерінің қалыпты жағдай екендігін айтса, 21,1 пайызы сұраққа жауап бере алмаған.

*Қосымша ақы жүйесін және жаттықтырушыларды басқа да материалдық көтермелеуді қалай бағалайсыз?* – делінген сауалнамаға 52 бапкердің 43-і, яғни 82,7 пайызы төмен бағалаған атап айтқанда, 28,8 пайызы *(15 бапкер)* ашық емес жүйе десе, 15,3 пайызы *(8 бапкер)*  қосымша ақыны қайта қарау қажет деп, 9,6 пайызы *(5 бапкер)*  жаттықтырушылардың материалдық әл-ауқаты қамтамасыз етілмейтіндгін айтса, 28,8 пайызы *(15 бапкер)* сұраққа жауап бере алмаған.

*Оқу-жаттықтыру жиындарының деңгейін қалай бағалайсыз?* – делінген сауалнамаға 52 бапкердің 27-і, яғни 52 пайызы төмен бағалаған атап айтқанда, 21,1 пайызы өзгерістерді талап етіп, 9,6 пайызы әділетсіз іріктеу десе, 21,1 пайызы сұраққа жауап бере алмаған.

*Сіздің ойыңызша, спортшының жоғары нәтижелерге қол жеткізуіне нелер кедергі болып табылады?* -делінген сауалнамаға 52 бапкердің 52-і, яғни 100 пайызы спортшының жоғары нәтижелерге қол жеткізуіне кедергілердің өте көп екендігін атаған. Яғни 50 пайызы спортта жоғары жетістіктерге жету үшін айналысуда көтермелеу жеткіліксіз десе, 30,8 пайызы дайындықтың тиімсіз жүйесі, спорттық инфрақұрылымның жеткіліксіздігі және объективті емес төрешілік деп көрсеткен.

***2.*** *Спортшыларға жүргізілген сауалнама нәтижелері.*

Жарыстарда және жаттығу жиындарында тамақтануға бөлінген қаражатттың қалай төленуі туралы сауалнаманың берілген жауаптарына сай, 95 спортшылардың 54-і, яғни 57 пайызы жарыстарда тамақтануға бөлінетін қаражатты бапкердің шотына аударылатынын айтса, 25 спортшылар яғни 26 пайызы жарыстарда тамақтануға бөлінетін қаражаттың берілмейтіндігін көрсеткен.

*Спорт мектептеріінде спорттық жабдықтардың қамтамасыз етілуін қалай бағалайсыз?* -делінген сауалнамаға, 95 спортшылардың 12-і, яғни 12,6 пайызы спорттық жабдықтармен мүлдем қамтамасыз етпегендігін көрсеткен.

*Спорт ұйымындағы өмір сүру жағдайын қалай бағалайсыз?* -делінген сауалнамаға 95 спортшылардың 14-і, яғни 14,7 пайызы спорт ұйымындағы өмір сүру жағдайының жасалмағандығын көрсеткен.

*Спорттық тамақтану сапасын қалай бағалайсыз?* – делінген сауалнамаға 95 спортшылардың 15-і, яғни 15,7 пайызы тамақтану қанағаттанарлықсыз десе, 12 спортшы немесе 12,6 пайызы жауап бере алмаған.

*Ұлттық олимпиадалық құрамаға спортшыларды іріктеу тетігін қалай бағалайсыз?* -делінген сауалнамаға 95 спортшылардың 12-і, яғни 12,6 пайызы ашық емес іріктеу, жеке таныстық, жерлестік орын алған десе, 23 спортшы немесе 24,2 пайызы жауап бере алмаған.

*Оқуға түсу кезінде сыбайлас жемқорлық фактілеріне тап болдыңыз ба?* -деліінген сауалнамаға 95 спортшылардың 12-і, яғни 11,6 пайызы теориялық және практикалық жүктемені қайта қарау қажет деп ұсынса, 13 спортшы немесе 13,7 пайызы жауап бере алмаған.

*Оқу-жаттығу жиындарына немесе жарыстарға жіберу кезінде сыбайлас жемқорлық немесе ашық емес іріктеу жағдайларына тап болдыңыз ба?* -делінген сауалнамаға 95 спортшылардың 10-і, яғни 10,5 пайызы жарыстарға жіберу кезінде сыбайлас жемқорлық немесе ашық емес іріктеу жағдайларының қалыпты жағдай екендігін көрсетсе, 12 спортшы немесе 12,6 пайызы жауап бере алмаған.

*Жарыстарда біржақты төрелік ету жағдайларын кездестірдіңіз бе?* – делінген сауалнамаға 95 спортшылардың 6-ы, яғни 6,3 пайызы жарыстарда біржақты төрелік ету жағдайлары қалыпты жағдай екендігін көрсетсе, 20 спортшы немесе 21 пайызы жауап бере алмаған.

**Бұл ретте,** Түркістан облысы әкімдігінің 2023 жылғы 29 мамырдағы №100 қаулысымен бекітілген «Түркістан облысы дене шынықтыру және спорт басқармасы» мемлекеттік мекемесі Ережесінің, әлеуметтік және білім беру функцияларын, сондай-ақ ерікті қызмет қағидатына негізделген олардың құрылымының ерекшелігін ескере отырып, спорттың барлық түрлерін дамытуға жәрдемдесу және Түркістан облысының дене шынықтыру және спорт саласындағы мемлекеттік саясатты іске асыру талаптарының толық сақталмағандығын байқауға болады.

**IІІ. Қорытынды бөлік**

**3.1. Мемлекеттік аудит барысында қабылданған шаралар**

Мемлекеттік аудит объектілерінде анықталған бұзушылықтарды аудит объектілері назарға алды және мемлекеттік аудит барысында Тексеру комиссиясының мемлекеттік аудитті жүргізген қызметкерлерімен анықталған бұзушылықтар мен кемшіліктер бойынша түсіндірме жұмыстары жүргізілді.

Жалпы аудитпен қамтылған 48 аудит объектісінің 46-да – **1 903 981,1 мың теңгені** құрайтын өтеуге, қалпына келтіруге жататын қаржылық жәнетиімсіз жоспарлау мен тиімсіз пайдалану бойынша бұзушылықтар анықталды *(жалпы қамтылған қаржының 5,8 пайызы)*.

Оның ішінде:

- барлық қаржылық бұзушылықтар **88 963,1 мың теңгеге** *(қалпына келтірілуге жататын қаржы көлемі 75 995,6 мың теңге, өтелуге жататын қаржы көлемі 12 967,5 мың теңге)*22 аудит объектісінде;

- тиімсіз жоспарланған бюджет қаражатының (активтердің) сомасы **1 052 923,3 мың теңгеге** 16 аудит объектісінде;

- тиімсіз пайдаланылған бюджет қаражатының (активтердің) сомасы **762 094,7 мың теңгеге** 24 аудит объектісінде анықталған.

Жалпы аудиторлық іс-шара барысында барлығы **75 995,6** мың теңге қалпына келтіріліп, **5 971,5 мың теңге** өтелген.

Аудиторлық қорытындыны әзірлеу барысында **1 040,0 мың теңге** өтелді.

***Анықтама ретінде, аудит объектілері бойынша өтелгендер:***

*Түлкібас аудандық №1 БЖСМ – 145,9 мың теңге;*

*Түлкібас аудандық №3 БЖСМ – 169,0 мың теңге;*

*Облыстық №6 БЖСМ – 703,8 мың теңге;*

*Облыстық №1* *олимпиада резервінің мамандандырылған* *БЖСМ – 21,3 мың теңге.*

Сондай-ақ, рәсімдік сипаттағы бұзушылықтар 197 бірлікті құрады *(оның ішінде бюджет заңнамасын бұзушылықтары 65 бірлік, бухгалтерлік есепті жүргізу кезінде заңнама бұзушылықтары 62 бірлік, мемлекеттік сатып алу саласындағы заңнаманы бұзушылық 1 және өзге де салалық заңнама бұзушылықтары 69 бірлік)*.

Сонымен қатар, барлығы 20 мекемеде **25 жауапты лауазымды** тұлғаларға тәртіптік шара қолданылған. *(қалпына келтірілген, өтелген қаржылар туралы, сондай-ақ көрілген тәртіптік шаралар және тиімсіз жоспарланған (пайдаланылған) туралы мәліметтер №1 қосымшада)*.

Бұдан бөлек, 7 әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға *(Ішкі мемлекеттік аудит департаментімен Түркістан облысы бойынша бақылау жөніндегі басқармасына)* жолданып, нәтижесінде 7 материал бойынша 1 328,2 мың теңге айыппұл салынып толығымен өндірілді.

**3.2. Мемлекеттік аудит нәтижелері бойынша тұжырымдар**

**Мемлекеттік аудиттің көрсеткіші:** *Тиімділік – жоспарланған және алынған нәтижелердің оларға қол жеткізу үшін пайдаланылған ресурстар ескерілгендегі арақатынасы.*

Жүргізілген аудит нәтижелері көрсеткендей аудит объектілерінің бұқаралық дене шынықтыру мен спортты, сондай-ақ осы салада жоғары нәтижелерге жетуді дамыту бойынша бірыңғай мемлекеттік саясатты жүргізген және спортқа ынталандыру, ұлттық, бұқаралық, олимпидалық, олимпиадалық емес және де паралимпиадалық спорт түрлерін дамыту. Әлеуметтік және білім беру функцияларын, сондай-ақ ерікті қызмет қағидатына негізделген олардың құрылымының ерекшелігін ескере отырып, спорттың барлық түрлерін дамытуға жәрдемдесу бойынша жұмыстар атқарған. Дегенмен, аудит барысында бұзушылықтар мен кемшіліктер анықталды.

Аудит нәтижесімен мекемелерде іссапарға жіберілген қызметкердің іссапар шығындарын төлеу қағидаларының сақталмауы және аудитпен қамтылған кезеңдерде аудит объектілері қызметкерлерінің жалақысынан артық қаржыларды есеп-шоттарына аудару арқылы негізсіз иемденіп алулары, бухгалтерлік есепті жүргізу және бюджеттік, қаржылық есептілікті жасау кезінде дебиторлық, кредиторлық берешектердің орын алуы, бухгалтерлік есеп жазбаларында анықталған қателерді түзету операциялары негізсіз жасау, түгендеу жұмыстары жүргізілмеу салдарынан активтердің мекеменің балансына алынбау фактілері анықталды.

Бұдан бөлек бюджеттік бағдарлама әкімшілері бюджеттік бағдарламаларды бекіту және қайта бекіту кезінде өз мақсатына қол жеткізілуін айқындайтын тікелей және түпкілікті нәтиже көрсеткіштерін сапасыз әзірленуі салдарынан бюджет қаражатын тиімсіз жоспарлануына әкеп соққан.

Қорытындылай келгенде, аудит объектілерінде анықталған кемшіліктер мен бұзушылықтарға жол берудің негізгі себептері Қазақстан Республикасының нормативтік құқықтық актілерінің талаптарын сақтамауынан және мемлекеттік аудит объектісінің қызметін регламенттейтін құжаттардағы кемшіліктерден, сондай-ақ бюджет қаражатын жұмсаудың негізділігі мен заңдылығы бөлігінде басшылық тарапынан бақылаудың өз деңгейінде болмауынан орын алған.

Мекемелерде нормативтік-құқықтық актілерді зерделеуді тұрақты негізде енгізу, қолданыстағы заңнамаға сәйкес бюджет қаражатын тиімді пайдалану жөніндегі жұмыстарды жалғастыру қажет.

**3.3. Мемлекеттік аудит нәтижелері бойынша ұсынымдар мен тапсырмалар**

**1.** «Түркістан облысы дене шынықтыру және спорт басқармасымен бағыныстағы мекемелердің бюджет қаражатын тиімді пайдаланылуына мемлекеттік аудит жүргізу» аудиторлық іс-шарасыбойынша мемлекеттік аудиттің қорытынды материалдары Тексеру комиссиясының отырысында қаралсын.

**2**. Аудиторлық қорытындыдан үзінді Түркістан облысы әкімінің аппараты мен Түркістан облысының мәслихат аппараттарына жолдансын.

**3.** Жалпы, аудиторлық іс-шараның негізгі және қорытынды әзірлеу кезеңінде қаржылық бұзушылықтар бойынша 75 995,6 мың теңгенің қалпына келтірілгені, 7011,5 мың теңгенің өтелгені және аудит объектілері бойынша 25 жауапты лауазымды тұлғаға тәртіптік шара қолданылғаны, сондай-ақ аудиторлық іс-шараның қорытындысы бойынша 7 материал әкімшілік құқық бұзушылық белгілері бар материалдар әкімшілік іс жүргізуді қозғау үшін уәкілетті органдарға жолданғаны назарға алынсын.

**4. Мемлекеттік аудит жүргізу барысында анықталған бұзушылықтар мен кемшіліктерді жою және тәртіптік жауапкершіліктерін қарау үшін аудит объектілеріне нұсқамалар жолдансын.**

**«Түркістан облысың дене шынықтыру және спорт басқармасы» мемлекеттік мекемесінің басшысына:**

1) 2025 жылдың 15 шілдесіне дейін «Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінің **111 904,6 мың теңгені** құрайтын құрал-жабдықтарын мекеме балансынан шығару немесе Шымкент қаласына беру бойынша тисті жұмыстар жүргізу ұсынылсын.

2) 2025 жылғы 30 сәуірге дейін Басқармаға бағынысты мекеме басшыларын тағайындау барысында конкурстық комиссия құрамына қоғамдық спорт өкілдерін қосу мүмкіндігі қарастырылсын.

3) 2025 жылдың 15 шілдесіне дейін Басқарманың барлық бағынысты мекемелерінде корпоративтік төлем карточкаларын ашуды ұйымдастырсын.

4) 2025 жылдың 15 шілдесіне дейін Басқарманың Ережесінде көрсетілген оқу-жаттығу үрдісін ұйымдастыру және бағынысты ұйымдардың қызмет тиімділігін талдау, соның ішінде оқу-жаттығу жиындары үшін жалдамалы ғимараттардың ақысын төлеуде бюджет қаражаттарын пайдалану ашықтығын, сондай-ақ спорт мектептерінің өз ғимараттарын оңтайлы пайдалануды бақылау бойынша Басқарма қызметкерлерімен бағынысты ұйымдарды аралау кестесін бекіту ұсынылсын.

5) 2025 жылдың 01 қыркүйегіне дейін мекеменің Жарғысында көрсетілген кәсіптік және техникалық білімінің кәсіптік оқу бағдарламаларын іске асыру бойынша 0103000 «Дене тәрбиесі және спорт» мамандығы, 0103033 «Спорт жаттықтырушысы – оқытушы» біліктілігі бойынша білім беруге тиісті лицензия алу ұсынылады.

6) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғалардың тәртіптік жауапкершілігі қаралсын.

**«Түркістан облыстық №1 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылдың 15 шілдесіне дейін Мекеменің бекітілген жарғысындағы негізгі мақсаттарын, негізгі міндеттерін және алға қойылған міндеттерді іске асыру үшін спорт мектептері атқаратын қызметтерін Қазақстан Республикасы Мәдениет және спорт министрінің 2014 жылғы 22 қарашадағы № 106 бұйрығымен бекітілген «Спорт резервін және жоғары дәрежелі спортшыларды даярлау жөніндегі оқу-жаттығу процесі жүзеге асырылатын балалар-жасөспірімдер спорт мектептерінің, мүгедектігі бар адамдарға арналған спорт мектептері қызметінің қағидаларының» талаптарына сәйкестендірілсін.

**«Түркістан облыстық №3 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

2) 2025 жылдың 01 қыркүйегіне дейін спорт мектебінде тиімсіз пайдаланбай тұрған баланстық құны **5 500,0 мың теңге** құрайтын тауарлы заттарды пайдалану мүмкіндігі қарастырылсын.

3) 2025 жылдың 15 шілдесіне дейін Мекеменің бекітілген жарғысындағы негізгі мақсаттарын, негізгі міндеттерін және алға қойылған міндеттерді іске асыру үшін спорт мектептері атқаратын қызметтерін Қазақстан Республикасы Мәдениет және спорт министрінің 2014 жылғы 22 қарашадағы № 106 бұйрығымен бекітілген «Спорт резервін және жоғары дәрежелі спортшыларды даярлау жөніндегі оқу-жаттығу процесі жүзеге асырылатын балалар-жасөспірімдер спорт мектептерінің, мүгедектігі бар адамдарға арналған спорт мектептері қызметінің қағидаларының» талаптарына сәйкестендірілсін.

**«Түркістан облыстық №5 олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Түркістан облыстық жоғарғы спорт шеберлігі мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

2) 2025 жылдың 15 шілдесіне дейін «Түркістан облыстық су спорты түрлерінен олимпиада резервінің мамандандырылған балалар-жасөспірімдер спорт мектебі» коммуналдық мемлекеттік мекемесінің **111 904,6 мың теңгені** құрайтын құрал-жабдықтарын мекеме балансынан шығару немесе Шымкент қаласына беру бойынша тисті жұмыстар жүргізу ұсынылсын. *(Аудиторлық есептің 1-тармағы)*.

**«Түркістан облысы олимпиада резервін даярлау орталығы» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Бекзат Саттарханов атындағы Түркістан облыстық олимпиада резервінің мамандандырылған мектеп-интернат-колледжі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«****Созақ аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Спорт мектебінің Жарғысында және басқада нормативтік құқықтық актілермен су спорт түрлерімен айналысуға рұқсат берілмегенін, сопрт мектебінің штаттық кестесінде су спорт түрлері бойынша оқытушы жаттықтырушылар қаралмағанын және су спорт түріне арналған бассейннің стандартына сәйкес келмеуіне байланысты, жабық бассейнді жалға алу қызметін тоқтату мүмкіншілігі қарастырылсын.

**«Шардара аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Шардара аудандық №3 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Ордабасы аудандық №1 Қажымұқан атындағы балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылдың 15 шілдесіне дейін өтелуге жататын 5 154,7 мың теңге қаржыны бюджетке өтеу шаралары қабылдансын *(Аудиторлық есептің 4-тармағы)*.

2) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Жетісай аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Арыс қалалық №1 атындағы балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Арыс қалалық №2 атындағы балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Арыс қалалық №3 атындағы балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Келес аудандық №2 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылдың 15 шілдесіне дейін өтелуге жататын 305,6 мың теңге қаржыны бюджетке өтеу шаралары қабылдансын *(Аудиторлық есептің 1,2, 5-тармағы)*.

2) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Қазығұрт аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Түлкібас аудандық №4 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылдың 15 шілдесіне дейін өтелуге жататын 495,7 мың теңге қаржыны бюджетке өтеу шаралары қабылдансын *(Аудиторлық есептің 3-тармағы)*.

2) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Мақтаарал аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Бәйдібек аудандық №1 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Облыстық мүгедектерге арналған «Сауран» спорт клубы» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Түркістан облыстық ұлттық спорт түрлерінен балалар мен жасөспірімдердің мамандандырылған спорт мектебі» мемлекеттік коммуналдық қазыналық кәсіпорнының басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

2) 2025 жылдың 15 шілдесіне дейін Мекеменің бекітілген жарғысындағы негізгі мақсаттарын, негізгі міндеттерін және алға қойылған міндеттерді іске асыру үшін спорт мектептері атқаратын қызметтерін Қазақстан Республикасы Мәдениет және спорт министрінің 2014 жылғы 22 қарашадағы № 106 бұйрығымен бекітілген «Спорт резервін және жоғары дәрежелі спортшыларды даярлау жөніндегі оқу-жаттығу процесі жүзеге асырылатын балалар-жасөспірімдер спорт мектептерінің, мүгедектігі бар адамдарға арналған спорт мектептері қызметінің қағидаларының» талаптарына сәйкестендірілсін.

**«Тұран» спорт ойын түрлері клубы» мемлекеттік коммуналдық қазыналық кәсіпорнының басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Орталық су-спорт кешені» мемлекеттік коммуналдық қазыналық кәсіпорнының басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**«Төлеби аудандық №3 балалар мен жасөспірімдер спорт мектебі» коммуналдық мемлекеттік мекемесінің басшысына:**

1) 2025 жылғы 30 сәуірге дейін Қазақстан Республикасының заңнама талаптарының бұзылуына жол берген жауапты тұлғаның тәртіптік жауапкершілігі қаралсын.

**5. Тексеру комиссиясының аудиторлық іс-шараға жауапты мүшесі А.Дарибаев:**

1) Тиісті органдарға нұсқамалардың жолдануын қамтамасыз етсін;

2) Айлық жалақыға артық аударылған қаржыны өтеу бойынша мемлекеттік аудит обьектісі нұсқаманы орындамаған немесе тиісінше орындамаған кезде, қылмыстық құқық бұзылушылық белгісі бар материалдарды мемлекеттік аудит және қаржылық бақылау органының тиісті дәлелдерімен бірге процестік шешім қабылдау үшін қылмыстық қудалау органдарына жолдауды қамтамасыз етсін.

**3.4. Қосымша:**

1) Аудиторлық іс-шара барысында анықталған жүйелі кемшіліктердің жиынтық кестесі;

2) Мемлекеттік аудит нәтижелері бойынша анықталған бұзушылықтар мен кемшіліктердің жиынтық тізілімі;

3) Мемлекеттік аудит және аудиторлық қорытынды әзірлеу барысында қалпына келтірілген, өтелген қаржылар туралы, сондай-ақ көрілген тәртіптік шаралар туралы мәліметтер 11 парақта *(аудиторлық қорытындыға №1 қосымша)*;

4) Аудиторлық іс-шараның қорытындысымен әкімшілік іс жүргізуді қозғау үшін уәкілетті органдарға жолданған материалдар туралы мәліметтер 4 парақта *(аудиторлық қорытындыға №2 қосымша)*.

5) Аудиторлық іс шара барысында бапкерлермен спортшыларға жүргізілген сауалнама 4 парақта *(аудиторлық қорытындыға №3 қосымша)*.